2 Samuel - Aceh Bible - Old Testament / 2Samuel-24\nTUHAN geubeungéh lom ubak bansa Israel, laju Nabi Daud geubujuk deungon meukeusut geupeuteuka keusosahan u ateueh bansa nyan. Feureuman TUHAN ubak gobnyan, "Tapeubuet kheueh laju peurintah Ulôn nyoe mangat tapeuna seunsus di nanggroe Israel dan Yehuda."\n2 Geupeugah kheueh laju lé Nabi Daud ubak Yoab panglima tantra gobnyan, "Tajak kheueh laju meusajan deungon peuwira-peuwira gata ubak banmandum sukée Israel di bansaboh nanggroe keu tajak catat seunsus. Ulôn keuneuk teupeue padubna jeumeulah awaknyan."\n3 Teuma Yoab geupeugah laju ubak raja, "Seumoga TUHAN Po teu Allah Teungku Amphon geupeulipat ganda rakyat Israel trok ubak sireutoih lipat nibak nyang na jinoenyoe, dan meunan cit seumoga Teungku Amphon mantong udeb mangat jeuet neukalon hase jihnyan. Teuma keupeue Teungku Amphon neukeuneuk teupeu seunsus nyan?"\n4 Teuma lé raja teutab geumumat ubak peurintah nyan. Jadi Yoab meunan cit deungon peuwira nyang laén laju jijak itong jeumeulah bansa Israel.\n5 Óh ka leupah jijeumeurang Krueng Yordan, Yoab dan aneuëk buah gobnyan geupeudong laju khimah disiblaih seulatan Aroër, Aroër nyan na kheueh saboh banda di teungoh-teungoh pantôn wilayah Gad. Jibeudôh disinan awaknyan jijak laju u arah utara, Yeazer nan jih,\n6 beudôh sinan laju jijak dan sampoe u Gilead dan u Kades didalam wilayah ureuëng Het. Óh ka lheueh nyan jijak laju nibak Dan wet u, arah barat, u Sidon.\n7 Geubeudôh sinan awaknyan jijak laju u arah seulatan u Tirus banda nyang na kuta nyan. Lheuehnyan awaknyan jijak laju ubak mandum banda ureuëng Hewi dan ureuëng Kanaan, dan akhéji u Bersyeba, dibagian seulatan Yehuda.\n8 Awaknyan jiblôh laju bansaboh nanggroe lam tempo sikureueng buleuen dua ploh uroe. Óh lheuehnyan jiwoe kheueh laju awaknyan u Yerusalem\n9 dan jijak lapor ubak raja Nabi Daud hase nibak seunsusnyan. Jeumeulah ureuëng agam nyang ka peunoh syarat keu jeuet teutamong tantra na 800.000 droe di Israel dan 500.000 droe na di Yehuda.\n10 Teuma óh ka lheueh Nabi Daud geu itong bansanyan, Gobnyan ka meurasa meusalah, laju geupeugah ubak TUHAN, "Ya TUHAN, ulôn that-that meudesya! Neupeu amphon kheueh ulôn nyoe, sabab peue nyang ka ulôn peubuet nyan na kheueh keureuja nyang lupah bangai."\n11 Laju TUHAN meufeureuman ubak Nabi Gad nyang jeuet keupeurantara lamkawan Nabi Daud ngon TUHAN, "Tajak peugah kheueh laju ubak Nabi Daud bahwa ulôn jok keu jihnyan na lhée boh peuniléh. Peue mantong nyang jipiléh lamkawan lhée nyan teuma ulôn peubuet." Banbeungoh singoh, bak watée Nabi Daud banmantong jibeudôh éh,\n13 laju Gad teuka jijak meuhadab dan geupeugah laju ubak gobnyan peurintah TUHAN nyan, geupeugah, "Nyang toh nyang Teungku Amphon piléh: Nanggroe nyoe jiteuka lé bala musém deuk nyang treb jih na lhée thon, atawa Teungku Amphon neuplueng jilét-lét lé musoh nyang treb jih na teuma lhée buleuen, atawa nanggroe nyoe jiprang lé bala peunyakét nyang treb jih lhée uroe? Neupeuputôh kheueh laju jinoenyoe peue nyang harôh ulôn peugah ubak TUHAN."\n14 Geujaweueb lé Nabi Daud, "Aduh! Mupalo ulôn! Teuma nibak ulôn jihuköm lé manusia, leubeh gét geutanyoe banmandum geuhuköm lé TUHAN, sabab Gobnyan rayeuk that gaséh sayang Geuh."\n15 Teuma TUHAN laju geupeutreun bala peunyakét u ateueh bansa Israel phon nibak beungoh nyan sampoe ubak watée nyang ka geuteutab nyan. Bansaboh Israel na 70.000 droe meuninggai donya.\n16 Malaikat TUHAN geupeutreun bala mawôt nyan sampoe ubak ureuëng nyang teungoh jiceumeulo boh gandom atra su Arauna, ureuëng Yebus. Bak watée TUHAN geukalon bahwa malaikat Geuhnyan ka siab teuma keu jipeuhanco Yerusalem, laju TUHAN geu-ubah keuputosan Gobnyan, dan Gobnyan laju geupiôh geuhuköm bansa nyan. Geupeugah ubak malaikat nyan, "Kaseb nyan! Neupiôh!"\n17 Nadi Daud deuh geukalon malaikat teungoh geutarek nyawöng bansa gobnyan, laju gobnyan geupeugah ubak TUHAN, "Ulôn kheueh nyang meudesya, sabab ulôn nyang peubuet salah nyan. Teuma peu kheueh salah jih ateueh bansa nyang malang nyan? Neu huköm kheueh ulôn dan keuluwarga ulôn!"\n18 Bak uroenyan cit teuma Gad teuka geujak meuhadab ubak Nabi Daud dan geupeugah laju ubak gobnyan, "Beubagaih kheueh laju Teungku Amphon neujak ék u ateueh teumpat ureuëng teungoh ceumeulo gandom atra Arauna nyan, dan neupeudong laju miseubah keu TUHAN."\n19 Dan geujak kheueh laju Nabi Daud pakriban nyang ka geu peurintah lé TUHAN nyang ka geupeusampoe ubak gobnyan meulalu Nabi Gad nyan.\n20 Âih teuma Arauna bak watée nyan teungoh jiceungeuek u miyueb, dan deuh laju jikalon raja ji-iréng lé bubena peuikot gobnyan teungoh geujak geutuju ubak Arauna. Arauna laju geusujut dikeue Nabi Daud,\n21 dan jitanyong, "Peue meukeusut Teungku Amphon neuteuka keunoe?" Geujaweueb Nabi Daud, "Ulôn keuneuk bloe teumpat loe gandom nyoe, mangat di ateueh nyoe ulôn peudong miseubah ubak TUHAN sampoe bubena peunyakét nyang teungoh jiteuka lam nanggroe geutanyoe nyoe hase teusampôh."\n22 Geupeugah lé Arauna, "Neucok kheueh laju Teungku Amphon, dan neupeuseumah laju ubak TUHAN peue nyang Teungku Amphon rasa gét. Nyoe leumô-leumô keu keureubeuen nyang teutot dan keu kayée sinungo apui jih Teungku Amphon jeuet neucok tangke langai dan papeun-papeun ceumeulo nyan."\n23 Banmandum nyan geubri lé Arauna ubak raja, sira geupeugah, "Bah kheueh TUHAN Po teu Allah Teungku Amphon geuteurimong peuseumahan Teungku Amphon nyan."\n24 Teuma Raja Nabi Daud geujaweueb, "Bék! Atra droeneueh nyan ulôn bloe mantong. Ulôn hán lôntem keureubeuen keu TUHAN Allah deungon sapeue-sapeue nyang ulôn teumé deungon meunang mantong." Laju Nabi Daud geubloe teumpat ceumeulo gandom si Arauna nyan meunan cit deungon leumô-leumô geuhnyan deungon yuem limong ploh péng pirak.\n25 Laju Nabi Daud geupeudong miseubah disinan keu TUHAN dan geupeuseumah laju keureubeuen nyang teutot dan keureubeuen peudamé. TUHAN geupeukabui laju doá Nabi Daud, dan deungon nyan teuhinda kheueh bala peunyakét nyang ka jiheuntam nanggroe Israel nyan.


Malam Uroe Raya, Jambret Jibeureukah Lé Peulisi, Ban 7 Jih Aneuk Sikula - NASAJA BERITA\nHome › Aceh › bireuen › jambret › nasaja\nMalam Uroe Raya, Jambret Jibeureukah Lé Peulisi, Ban 7 Jih Aneuk Sikula\nNasaja Berita – Bireuen, Polres Bireuen ka meuhasé jibeureukah awak reupah taih gob dum bak jalan nyang keujadian jih le that lam buleun puasa baroe di wilayah hukôm kabupaten Bireuen.\nBak uroe Aleuhad tanggai 11/8 malam baroe, peulisi meubeureukah ban tujôh droe awak nyan bak rumoh maséng-maséng. U rumoh ijak peulisi neukiraju.\nThat na teuh malam uroe raya. Han jiteumè meu uroe raya kalinyoe awak nyan.\nRamè dari peulaku reupah taih atawa jambrèt nyan asai jih dari kecamatan Jangka ngön Peusangan. Alah ma ei teuh. Pajan ka awak Jangka ngön Peusangan ka meunan buet, jameun hana lagoe.\nMeunurôt geupeugah lé Pak peulisi awak nyan meukelompok jih bak jikeurija.\n"Statuih awak nyan mandum mantöng lam sikula. Man tujôh jih dari Peusangan ngön dari Jangka. Watè ta beureukah pisah-pisah. Hana sapat, beuklam." Kheun pAk Wakapolres Bireuen, Kompol Jatmiko uroe Seulanyan tanggai 12/8 baroe watè konferensi pers bak Mapolres Bireuen, di Cöt Bukét, Bireuen.\nNyang brat that tasayang, nyang jeut keu alasan awak nyan jak reupah taih gob seubab hana pèng jajan jak sikula.\nTersangka F (17 thôn), watè jiwawancara lé wartawan jipeugah nekat dan beuhe jih jireupah taih gob seubab hana pèng. "Seubab hana pèng untuk jak jajan siuroe-uroe." Meunan jiakui lé F.\nLam konferensi pers baroe nyan mandum pelaku jimeuhei sidroe-droe ukeu. Man tujôh jih mantöng lam seutatuih jak sikula. Maséng-maséng awak nyan inisial jih M (17), Z (17), J (16), F (17), M (17), R (17) dan F(17)\nMeunan Apa baca bak Dialeksis nyang geutuléh lé bang Fajri Bugak seulaku wartawan hinan di kawasan Bireuen.\nNasaja kiraju, buet nyang hana geuyu pibuet dum jipubeut, nyan kön ka jeut keubuet.\n0 Response to "Malam Uroe Raya, Jambret Jibeureukah Lé Peulisi, Ban 7 Jih Aneuk Sikula"


Ulôn jikeulileng lé bahya mawôt dan teugeunang lé ié raya keubinasaan. Ulôn jikeulileng lé bahya mawôt, jeunieb mawôt meulinteung dikeue ulôn. Lam keuadaan ulôn teukeupong lôn meulakée ubak TUHAN, ulôn kliek ubak Allah ulôn lôn lakée tulông. Di Baét Gobnyan TUHAN geudeungoe su ulôn dan geupeutrok nyang ulôn lakée. 2 Samuel 22:5-7\nNeudeungoe kheueh meulakée ulôn dan tulông kheueh ulôn, ya Raja ulôn dan Allah ulôn. Zabur 5:3\nPujoe kheueh Gobnyan, hai ureuëng-ureuëng taqwa! Peu agong kheueh Gobnyan, hai banmandum keuturonan Nabi Yakub! Sujut kheueh ubak Gobnyan, hai banmandum keuturonan Israel! Zabur 22:24\nMeulakée kheueh ubak Ulôn bak watée gata meukarat, teuma Ulôn kupeuleuh gata, dan gata teuma tapujoe Ulôn." Zabur 50:15\nTeuma ulôn meulakée ubak Po teu Allah, TUHAN geupeuseulamat ulôn. Zabur 55:17\nZabur Nabi Daud, bak watée gobnyan mantong di padang pasi guron Yehuda. Zabur 63:1\nMeunyoe ulôn galak lôn pike keu buet nyang jeuhet, pasti TUHAN hana geutem deungoe peue nyang ulôn peugah. Teuma Po teu Allah ka geudeungoe ulôn, Gobnyan that geupakoe peue nyang ulôn lakée. Zabur 66:18,19\nmeunyoe TUHAN ka geupeudong lom Sion, dan geubeudôh dalam keuagongan Gobnyan. Zabur 102:17\nTeuma TUHAN geudeungoe cit apoh apah awaknyan, dan Gobnyan teutab geukalon sosah awaknyan. Deumi awaknyan Gobnyan teuingat keu janji nyang ka geupeugah dan geugaséh keu awaknyan sabab geunaséh Geuh nyang raya. Zabur 106:44, 45\nUlôn ku cinta TUHAN, sabab Gobnyan geudeungoe ulôn dan geupakoe peue nyang ulôn lakée. Gobnyan geudeungoe ulôn, pajan mantong ulôn meulakée ubak Gobnyan. Zabur 116:1,2\nMubahgia kheueh ureuëng nyang jiseutôt peurintah Gobnyan, dan deungon sigeunab até ji useuha jituri TUHAN. Zabur 119:2\nDeungon sipeunoh até ulôn meu useuha lôn turi Droeneueh, dan bék neupeubiyeu ulôn nyoe meusimpang nibak peurintah Droeneueh. Zabur 119:10\nHai gata nyang tinggai di Yerusalem, gata hana tamo sabe. TUHAN na gaséh sayang, dan deungon bagaih geujaweueb gata meunyoe gata lakée tulông ubak Gobnyan. Nabi Yesaya 30:19\nTUHAN, Po teu Allah Kudus Israel meufeureuman, "Tanyong kheueh ubak Ulôn keuhai masa ukeue gata. Teuma bék tatanyong keuhai aneuëk-aneuëk Ulôn, atawa tayue ubak Ulôn teupeugét sapeue-sapeue. Nabi Yesaya 45:11\nTawoe kheueh ubak TUHAN simantong na meuteumé; tahôi kheueh Gobnyan simantong Gobnyan rab. Nabi Yesaya 55:6\nHana nyang meudoá keu kamoe, atawa nyang lakée tulông ubak Droeneueh, sabab Droeneueh neusöm ruman Droeneueh nibak kamoe, dan neupeubiyeu kamoe jipeubinasa lé desya-desya kamoe. Nabi Yesaya 64:7\nSigohlom awaknyan jilakée, ka Ulôn jaweueb; sigohlom lheueh awaknyan meudoá, doá awaknyan ka Ulôn peukabui. Nabi Yesaya 65:24\nGata mita Ulôn dan meurumpok deungon Lôn, sabab gata mita deungon sipeunoh até. Nabi Yeremia 29:13\n"Meulakée kheueh ubak Ulôn, teuma Ulôn Lôn seuôt; Lôn bri tée ubak gata hai-hai nyang ceudah dan nyang kagum nyang gohlom gata teupeue. Nabi Yeremia 33:3\nBeudôh kheueh meulang-ulang simalam suntok keu takliek tarô asoe até gata ubak TUHAN. Lakée kheueh mangat Gobnyan na rasa gaséh sayang keu aneuëk-aneuëk gata nyang teungoh deuk dan pansan bak tieb-tieb rot ueh nyang meukilok. Peumo Ba-E 2:19\nBah kheueh geutanyoe tatilek udeb geutanyoe, dan tawoe bak TUHAN Allah di dalam syeuruga. Jak kheueh geutanyoe ta peuhah até dan meudoá, Peumo Ba-E 3:40, 41\nTUHAN meufeureuman, "Teuma bak saát nyoe, tawoe kheueh ubak ulôn deungon sipeunoh até, sira puasa, meuratok dan mo ba-e. Joel 2:12\n"Meunyoe gata nemeudoá, bék kheueh lagée ureuëng nyang galak meupura-pura. Awaknyan galak meudoá sira jidong nibak rumoh iébadat bak simpang rot mangat jikalon lé gob. Ingat kheueh, nyan kheueh upah nyang ka awaknyan teurimong. Matius 6:5\nTeuma meunyoe gata meudoá, tamong kheueh lam bilék dan tatôb kheueh pintoe, dan meudoá kheueh ubak Bapak gata nyang hana leumah nyan. Teuma Bapak gata nyang ngieng buet gata nyang teusöm teuma geubri upah keu gata. Meunyoe gata meudoá, bék kheueh meutelée-telée lagée ureuëng nyang hana jituri Tuhan. Awaknyan jipike peue nyang jilakée nyan geuteurimong lé Tuhan sabab doá awaknyan nyang panyang nyan. Matius 6:6,7\n"Lakée kheueh, gata teuma tateurimong. Mita kheueh, teuma gata meuteumé. Tok-tok kheueh, pintoe teuma jipeuhah keu gata. Matius 7:7\nTeuma roh jeuhet nyang lagée nyoe, barô kheueh hase teu-use deungon doá dan puasa." Matius 17:21\n"Beutateupeu kheueh: Peue nyang gata tham lam donya nyoe, nyan pih teu tham dalam syeuruga. Dan beutateupeu kheueh teuma: Meunyoe lamkawan gata di donya nyoe na dua droe ureuëng ka sipakat keuhai peue mantong dan neudoá teuma, doá gata nyan teuma geudeungoe lé Bapak Ulôn lam syeuruga. Sabab, dipat mantong na dua atawa lhée droe ureuëng meusapat kareuna Ulôn, Ulôn teutab na di teungoh-teungoh awaknyan." Matius 18:18, 19B, 20\n"Nyang sikeubiet jih, geukheun lé Isa, meunyoe gata meuiman dan hana ragu-ragu, gata pih hase tapeubuet pakriban nyang ka Ulôn peubuet keu bak ara nyoe. Dan kon nyan mantong, teuma gata jeuet tapeugah ubak gunong nyoe, 'teubeuôt kheueh dan teuböh kheueh u dalam laôt': teuma hai nyan teujadi. Peue mantong nyang gata lakée lam doá gata, nyang gata lakée nyan teuma gata teurimong, asai gata meuiman." Matius 21:21B, 22\nÓh lheueh nyan Isa geujak leubeh jiôh bacut treuk, laju Gobnyan teudugom bak tanoh sira geumeudoá. "Bapak," kheun Gobnyan, "Meunyoe jeuet, neupeujiôh kheueh nibak Ulôn bandum bala nyang harôh Ulôn rasa nyoe. Teuma bék kheueh teuseutôt keuheundak Ulôn, teuma meunurot keuheundak Bapak nyang teujadi." Matius 26:39\nSabab nyan ingat kheueh nyoe: Meunyoe gata meudoá dan gata lakée peue nyang keuneuk gata lakée, peucaya kheueh bahwa Allah ka geubri keu gata peue nyang gata lakée, teuma nyan gata tateurimong. Markus 11:24\nDan, Ulôn peugah ubak gata: Lakée kheueh, keu gata teuma teubri; mita kheueh, nyang gata mita teuma meuteumé; keutok kheueh, teuma pintoe jibuka keu gata. Sabab ureuëng nyang meulakée teuma jiteurimong; ureuëng nyang mita teuma jiteumé, dan ureuëng nyang keutok, pintoe teuma jibuka. Lukas 11:9, 10\n"Simon, Simon, deungoe kheueh nyoe! Iblih ka teubri idhin keu jiujoe gatanyoe; lagée gandom teupeu aséng nibak kulét sampoe nyang gét teupeu aséng nibak nyang brok. 32 Teuma Ulôn ka Lôn meudoá keu gata, hei Simon, mangat iman gata bék cupa. Dan meunyoe gata katagisa ubak Ulôn, gata harôh tapeukong bubena syedara-syedara gata." Lukas 22:31,32\nDan peue mantong nyang gata lakée ateueh nan Ulôn, nyan teuma Ulôn peubuet keu gata, mangat Bapak jipeumulia rot Aneuëk. Peue mantong nyang gata lakée ateueh nan Ulôn, Ulôn peubuet." Yahya 14:13, 14\nMeunyoe gata teutab meusaboh ngon Ulôn dan ajaran Ulôn tinggai lam até gata, lakée kheueh bak Bapak peue mantong nyang gata keuneuk lakée; nyang gata lakée nyan teuma geubri. Yahya 15:7\nBak uroe nyan, gata hana tanyong sapeue le ubak Ulôn. Neupatéh kheueh: Peue mantong nyang gata lakée ubak Bapak ateueh nan Ulôn, nyan teuma geubri keu gata. Sampoe bak saát nyoe gata gohlom talakée sapeue ateueh nan ulôn. Lakée kheueh, teuma gata tateurimong, mangat harok gata sampoereuna." Yahya 16:23B, 24\nGobnyan teutab meuiman dan hana was-was peue nyang ka geupeu janji lé Po teu Allah keu gobnyan. Dan iman gobnyan meutamah kong dan gobnyan sabe meudhike ubak Allah. Gobnyan peucaya that bahwa Allah hase geupeubuet peue nyang ka geupeu janji ubak gobnyan. 22 Nyang kheueh sabab jih Nabi Ibrahim geuteurimong lé Po teu Allah sibagoe ureuëng nyang peumangat até Gobnyan. Roma 4:20, 21\nMeunan cit ngon Roh Allah teuka geujak tulông tanyoe meunyoe tanyoe leumoh. Sabab geutanyoe hana tateupeue pakriban nyang sibeuna jih tanyoe meudoá; Roh nyan keudroe meuhadab Allah keu jijak lakée keu geutanyoe ngon meucen nyang leupah lhok sampoe hana hase jipeugah. Ngon lagée nyan Po teu Allah, nyang geuteupeue asoe até manusia, muphom peue nyang jilakée lé Roh nyan; sabab Roh nyan jilakée ubak Allah keu umat Allah keudroe, dan saban ngon keuheundak Allah. 28 Tanyoe tateupeue bahwa Allah nyang atoe peue-peue mantong, sampoe jipeuhase nyang gét keu ureuëng-ureuëng nyang gaséh Gobnyan dan geuhôi jihnyan saban ngon reuncana Gobnyan. Roma 8:26,27\nNgon kuasa Allah nyang biet-biet jimubuet lam tuboh geutanyoe, Allah hase geupeubuet jiôh leubeh jai nibak peue nyang hase talakée atawa nyang ta pike. Efesus 3:20\nPeubuet kheueh banmandum nyan sira meudoá keuteulakée tulông ubak Allah. Bak tieb-tieb keuseumpatan, meudoá kheueh lagée Roh Allah geupimpén gata. Bah kheueh gata sabe lam keuadaan waspada dan bék meunyeurah. Meudoá kheueh sabe keubanmandum umat Po teu Allah. Efesus 6:18\ndan meudoá kheueh sabe. 1 Tesalonika 5:17\nUlôn meuharab mangat dipat mantong ureuëng agam meudoá ngon até nyang gleh, ngon hana rasa beungéh atawa meusiliseh waham. 1 Timotius 2:8\nSabab nyan, jak kheueh geutanyoe ngon biet-biet tajeuet tameuhadab ubak Po teu Allah nyang mat peurintah deungon jroh até. Allah teuma geugaséh geutanyoe dan geubri beureukat ubak geutanyoe mangat geutanyoe meuteumé sinulong paih óh trok bak watée jih. Ibrani 4:16\nDeungon sabab keu siumu masa Isa hase geupeu seulamat ureuëng-ureuëng nyang jijak ubak Po teu Allah meulalu Gobnyan, sabab Gobnyan udeb siumu masa keu teupeutrok meulakée Gobnyan ubak Po teu Allah keu ureuëng-ureuëng nyan. Ibrani 7:25\nMeunyoe tan iman, hana meusidroe pih nyang hase jipeugalak até Allah. Sabab ureuëng nyang teuka ubak Po teu Allah meuseuti jimeuiman ubak Allah bahwa Gobnyan na, dan bahwa Allah geubri balasan ubak ureuëng nyang mita Gobnyan. Ibrani 11:6\nTeuma ureuëng nyang meulakée, harôh meuiman; ureuëng nyan hana jeuet waih-waih. Sabab ureuëng nyang waih-waih na kheueh lagée geulumbang lam laôt nyang jipôt lé angén keudeh keunoe. 7 Ureuëng nyang lagée nyan hana teutab pikeran jih; sapeue hana hase jicok keuputosan lam hai peue mantong nyang jipeubuet lé ureuëng lagée nyan. Sabab nyan, bék jimeuharab sapeue nibak Tuhan. Yakobus 1:6, 7\nPeurab kheueh ubak Allah, dan Po teu Allah pi geupeurab ubak gata. Peugleh kheueh jaroe gata, he gata nyang meudesya! Dan peujeureunéh kheueh até gata, he gata nyang meucabeueng até! Yakobus 4:8


1 Petrus 4 (ACEH)\n1Sabab Almaseh ka meudeurita seucara jasmani, gata harôh tapeukong droe deungon até nyang kukoh ubak nyang nyan. Sabab ureuëng nyang meudeurita seucara tuboh, ureuëng nyan hana lé meudesya.\n2Sabab nyan, bah kheueh gata udeb sabe nyang lagée nyan bagoe lam donya nyoe lagée keuheundak Allah, dan kon lagée keuheundak manusia.\n3Yoh masa ilée, gata ka treb that tapeubuet peue nyang ka jipeubuet lé ureuëng-ureuëng nyang hana jituri Tuhan. Udeb gata hana gét. Nyang gata seutôt hawa nafeusu, mabök-mabök dan laloe bak meu-én, jieb ié kreueh dan seumah beurala nyang biet-biet luwat lagoena.\n4Jinoenyoe ureuëng nyang hana jituri Tuhan, hireuen that bahwa gata hana taudeb lagée awaknyan, jipeubuet desya ngon hana bataih. Nyang kheueh sabab jih awaknyan jihina gata.\n5Teuma awaknyan singoh harôh jipeutanggong jaweueb mandum nyan dikeue Po teu Allah nyang ka siab keugeupeusidang ureuëng nyang udeb dan nyang ka maté.\n6Nyang kheueh sabab jih Haba Gét ka teuma teupeutrok ubak ureuëng nyang ka meuninggai donya. Meukeusut jih mangat awaknyan, nyang ka teupeusidang seucara badan !!-- lagée hai jih banmandum ureuëng teuma teupeusidang !!-- hase udeb seucara rohani, meunurot keuheundak Allah.\n7Peue-peue mantong karab that ubak akhé, sabab nyan bah kheueh gata takuasa droe dan teutab waspada, mangat gata hase ta meudoá.\n8Leubeh nibak peue-peue nyang na, bah kheueh gata beubiet-biet beutagaséh sidroe ngon nyang laén, sabab deungon na sabe tameugaséh sidroe ngon nyang laén nyan gata pi kasiab cit teuma keu saléng tapeuamphon.\n9Bah kheueh gata saléng tateurimong sidroe ngon nyang laén lam rumoh gata, ngon hana tunu até.\n10Gata maséng-maséng ka tateurimong meuneubri nyang meulaén-laén nibak Allah. Sabab nyan sibagoe ureuëng nyang peusaneut nyang gét nibak peue-peue nyang ka geubri lé Allah, bah kheueh gata peuguna keumampuan nyan deumi keupeuntengan meusajan.\n11Ureuëng nyang peutrok haba, bah kheueh jipeutrok haba nibak Allah; ureuëng nyang peutimang ureuëng laén, bah kheueh jipeutimang ngon teunaga nibak Allah, mangat lam hai peue mantong, Po teu Allah jeuet teupeuguna meulalu Isa Almaseh. Gobnyan kheueh nyang meukuasa dan patot teupeuagong siumu masa. Amin.\n12Syedara-syedara nyang lôn cinta! Gata jinoenyoe that-that meudeurita sabab teungoh teu-ujoe. Teuma bék kheueh meurasa hireuen, siulah-ulah na sipeue-peue nyang luwabiasa keunong ateueh gata.\n13Teuma, bah kheueh gata meurasa mangat sabab meusigoe meudeurita meusajan-sajan ngon Almaseh. Teuma singoh watée keuagongan Almaseh teupeuleumah, gata teuma meusukacita.\n14Gata meu-untông meunyoe gata jihina sabab gata murit Almaseh. Nyan meumakna Roh nyang mulia, na kheueh Roh Allah, na nibak gata.\n15Bék kheueh meusidroe pih nyang na lamkawan gata meudeurita sabab jihnyan jipoh maté gob, atawa tukang ceumeucue, atawa jeuhet, meunan sabab jihnyan jipeuroh droe nibak urosan ureuëng laén.\n16Teuma meunyoe gata meudeurita sabab lé gata ureuëng Kristen, bék kheueh malée sabab lé hai nyan. Lakée kheueh teurimong gaséh ubak Po teu Allah, bahwa gata taba nan Almaseh.\n17Ka trok watée jih Allah geuhakém donya nyoe. Dan umat Allah keudroe nyang phon-phon that geupeu sidang. Ngon lagée nyan, meunyoe Allah geupeu phon ateueh geutanyoe, pakriban teuma jeuet jih singoh ateueh ureuëng-ureuëng nyang hana jipatéh ubak Haba Gét nyang teuka nibak Allah nyan?\n18Lam Alkitab na teutuléh lagée nyoe, "Meunyoe ureuëng nyang jroh-jroh pi ka payah teupeuseulamat, peue teuma nyang keunong ateueh ureuëng-ureuëng nyang meudesya nyang hana jituri Tuhan!"\n19Sabab nyan, meunyoe na ureuëng-ureuëng nyang meudeurita sabab lé Allah geukeuheundak nyang lagée nyan, bah kheueh ureuëng-ureuëng nyan udeb ngon beutôi dan jipeucaya droe ubak peuncebta awaknyan. Gobnyan sabe geupeu teupat janji Gobnyan.


Senin, 30/12/2019 - 16:25 WIB\nLhe droe peurampok moto ba saka, beukah asoe beuteh jih ditembak uleh polisi. Foto: Pos Kota.\nACEHTREND.COM, Jakarta- Lhe droe bandet nyang rampok moto geurubak ba saka, beukah beuteh keunong aneuk bude. Awak nyan ditimbak bak gaki uleh polisi, lantaran dijak cuba lawan aparat baje coklat nyang meubude.\nDipeugah lam koran Pos Kota, lhe droe bandet nyan dibeureukah uleh polisi di dairah Rawa Buaya, cengkareng, Jakarta Barat. Jumeulah mandum peurampok nyan nakeuh limong droe. Dua droe hana ditimbak kareuna awai dibeu-ot jaroe tanda meunyeurah.\nLhe droe nyang keunong timbak nakeuh AM 948), CS (43), dan AN (43). Lhe droe awak nyan beukah beuteh dipeuduk aneuk bude polisi. Dua droe teuk hana ditimbak nakeuh WO (42), BS (21).\nWaki Kapolres Metro Jakarta Barat AKBP Stefanus Michael Tanutuan, Minggu (29/12/2019) dipeugah limong droe peurampok nyan sigohlom jih jirampok moto geurubak. Jumeulah saka nyang dirampok limong ton (100 zak) nyang jikeuneuk publoe. Seulaen awak nyan, polisi dipeuaman cit SUV X Trail A 1799 YN nyang dipakek wate jimeurampok.\n“Wate jikeuneuk drop uleh polisi, awak nyan dilawan. Lhe droe nyang teupaksa ditembak seumpat dijak lawan polisi deungon parang. Kareuna ka dimeulawan meunan, polisi pih dipeuduk ju aneuk bude bak gateh jih dum nyan,” kheun Stafanus.\nPeukara nyan diteupu uleh polisi, kareuna awak moto saka dipeugot laporan bahwa nibak Rabu, 11 Desember 2019, awak nyang dirampok uleh limong droe urueng nyang pakek moto SUV X Trail. “Peukara nyan ka keujadian nibak November 2019. Awak moto nyan dipeugot laporan bak tanggai 11 Desember 2019,” kheun Waka Polres.\nDipeugah lom uleh polisi, but meurampok nyan rupajih katrep direuncana. “Katrep that direuncana,” kheun Stefanus.\nDipeugah uleh penyidik, awak nyan ban limong jih kon phon dipeulaku but lage nyan. Sigohlom jih na padum go dirampok awak moto barang. Cuma seulama nyan hana supe nyang beuho peugot laporan. Supe teumakot keu awak nyan.\n“But ka biasa. Kareuna barokon hana supe nyang beuho peugot lapuran bak polisi. teumakot jipoh bak jalan. Kali nyoe trep cit baro diteujeut peugot laporan uleh supe,” kheun penyidik.\nSeulama nyoe, peng hase meurampok dipakek untuk biaya udep dan foya-foya. Khusus saka nyang dirampok nyan, reuncana akan dipubloe keu peunadah deungon yum 50 juta Rupia. “Maka jih sidroe peunadah di Sukabumi kamoe drop cit,” kheun penyidik.\nSumber aseuli: Pos Kota


Yohanes 1 (ACEH)\n1Nibak awaiphon, sigohlom donya teupeujeuet, Feureuman ka na. Feureuman nyan na meusajan Po teu Allah dan Feureuman nyan saban ngon Allah.\n2Yoh awai kon Geuhnyan na meusajan ngon Allah.\n3Banmandum geupeujeuet meulalu Gobnyan, dan nibak banmandum nyang na, hana meusapeue nyang geupeujeuet meunyoe hana meusajan Gobnyan.\n4Feureuman nyan pangkai udeb, dan udeb teubri trang keu manusia.\n5Trang nyan peungéh lam seupôt, dan seupôt nyan hana hase jipeulon trang.\n6Teuka kheueh sidroe ureuëng nyang geu-utus lé Allah, Nabi Yahya nan geuh.\n7Gobnyan teuka sira geupeugah keuhai trang nyan, mangat banmandum ureuëng jimeuiman.\n8Gobnyan keudroe bukon trang nyan, gobnyan teuma geujak peugah keuhai trang nyan.\n9Trang seujati nyang geupeupeungeuh banmandum umat manusia, teuka lam donya.\n10Feureuman na lam donya, donya geupeujeuet meulalu Gobnyan, teuma lé donya hana jituri keu Gobnyan.\n11Gobnyan teuka ubak nanggroe Geuh keudroe, teuma lé bansa Gobnyan hana jitem teurimong Geuh nyan.\n12Teuma na cit ureuëng nyang teurimong Gobnyan, dan jimeuiman bak Gobnyan; awaknyan geubri hak jeuet keu Aneuëk Allah,\n13nyang lahé bukon nibak manusia, sabab udeb barô nyan nibak Po teu Allah asai jih.\n14Feureuman ka jeuet keu manusia, Gobnyan tinggai diteungoh-teungoh geutanyoe, dan tanyoe ka takalon keuagongan Gobnyan. Keuagongan nyan geuteurimong sibagoe aneuëk tunggai Bapak. Rot Gobnyan tanyoe takalon Allah dan geunaséh Gobnyan ateueh geutanyoe.\n15Yahya teuka sibagoe saksi Gobnyan, gobnyan nyang peusampoe: "Nyoe kheueh Gobnyan nyang ulôn peugah: Gobnyan teuma teuka leubeh dudoe nibak ulôn. Teuma Gobnyan leubeh rayeuk nibak ulôn, sabab sigohlom ulôn na, Gobnyan ka leubeh awai na."\n16Gobnyan peunoh ngan geunaséh; hana putôh-putôh, Gobnyan geubri beureukat ateueh geutanyoe.\n17Huköm Tuhan tateurimong rot Nabi Musa. Teuma geunaséh dan keuseutiaan Allah geupeugah rot Isa.\n18Hana nyang ka lheueh jikalon Allah, seulaén aneuëk tunggai Bapak, nyang saban ngon Bapak dan krab lumpah na nibak Gobnyan. Gobnyan kheueh nyang peugah Bapak ubak geutanyoe.\n19Lé peunguasa Yahudi di Yerusalem laju jiyue bak Imeum-imeum dan ureuëng-ureuëng Lewi mangat jijak meurumpok ngon Nabi Yahya dan jitanyong bak gobnyan, "Droeneueh nyoe soe?"\n20Nabi Nabi Yahya nyan geukheun troh trang bahwa, "Ulôn bukon Raja Peuseulamat."\n21"Meunyoe meunan, droeneueh nyoe soe?" jitanyong lom lé awaknyan. "Peu kheueh droeneueh Ilyas?" "Bukon," jaweueb Nabi Yahya. "Peu kheueh droeneueh Sang Nabi?" jitanyong lom lé awaknyan. "Kon cit," seuôt Nabi Yahya.\n22"Meunyoe meunan, peugah kheueh bak kamoe soe droeneueh nyoe," kheun awaknyan, "mangat kamoe hase kamoe jaweueb bak ureuëng-ureuëng nyang yue kamoe. Peue kheun droeneueh keuhai droe teuh keudroe?"\n23Nabi Yahya geujaweueb, "Ulôn kheueh jihnyan nyang ka lheueh geupeugah lé Nabi Yesaya: ‘Ureuëng nyang meuhôi-meuhôi lam padang pasi: Peurata kheueh jalan keu Tuhan.’"\n24Ureuëng-ureuëng nyang geu-utus lé ureuëng Farisi\n25laju jitanyong, "Meunyoe droeneueh bukon Raja Peuseulamat, bukon teuma Ilyas, meunan cit bukon sang Nabi, keupeue gata pumanö gob?"\n26Geujaweueb lé Nabi Yahya, "Ulôn pumanö ngon ié. Teuma lamkawan gata na nyang hana gata turi.\n27Ureuëng nyan teuka leubeh dudoe nibak ulôn, teuma keu lôn ploih talo sipatu Gobnyan mantong hana hak ulôn peubuet."\n28Banmandum nyan teujadi di Betania, siblaih u timu Krueng Yordan bak teumpat Nabi Yahya Pumanö.\n29Óh singoh beungoh nyan, Yahya geukalon Isa geujak bak gobnyan. Laju geupeugah lé Nabi Yahya, "Ngieng, nyan kheueh Aneuëk Bubiri Allah nyang sampôh desya donya.\n30Gobnyan kheueh nyang ulôn peugah teuma teuka leubeh dudoe nibak ulôn, sabab, sigohlom ulôn lahé Gobnyan ka na.\n31Sigohlom nyan, ulôn hana kuteupeue soe ureuëng nyan. Padahai ulôn teuka lôn pumanö ngon ié, mangat bansa Israel jituri Gobnyan."\n32Meunan cit lé Isa geumeusaksi lagée nyoe, "Ulôn kalon Roh Allah geutreun lagée cicém mirah pati laju tinggai ateueh Gobnyan.\n33Watée nyan gohlom lôn tusoe soe Gobnyan. Teuma Allah nyang yue bak ulôn mangat lôn pumanö ngon ié dan ka geupeugah bak ulôn, ‘Meunyoe gata takalon Roh Allah geutreun, laju tinggai ateueh sidroe-droe ureuëng, Gobnyan nyan kheueh nyang teuma pumanö manusia ngon Roh Allah.’\n34Ulôn ka lheueh lôn kalon keudroe hainyan," kheun Nabi Yahya, "dan ulôn meusaksi bahwa Gobnyan kheueh Aneuëk Allah."\n35Óh singoh beungoh Nabi Yahya na lom bak teumpat nyan ngon dua droe murit gobnyan.\n36Watée jikalon Isa lewat disinan, laju jipeugah, "Ngieng! Nyan kheueh Aneuëk Bubiri Allah."\n37Bandua droe murit Nabi Yahya jideungoe peue nyang jipeugah nyan, dan laju jijak seutôt Isa.\n38Isa geupaleng u likot, laju geukalon awaknyan teungoh jiseutôt Gobnyan. Laju geutanyong, "Soe nyang gata mita?" Jaweueb awaknyan, "Rabi, dipat kheueh Rabi tinggai?" (Haba ‘Rabi’ makna jih na kheueh gurée.)\n39"Jak keunoe gata ngieng keudroe," kheun Isa. Awaknyan laju jijak ngon Gobnyan dan laju deuh jikalon pat Gobnyan tinggai. Watée nyan poh peuet seupôt. Uroenyan awaknyan tinggai ngon Gobnyan.\n40Sidroe lamkawan ureuëng dua droe nyan nyang ka jideungoe peue nyang geupeugah lé Nabi Yahya dan óh lheueh nyan jiseutôt Isa, na kheueh Andreas, syedara Simon Petrus.\n41Bagaih that-that Andreas jijak mita Simon, syedara jihnyan, dan laju jipeugah bak jih nyan, "Kamoe ka lheueh murumpok ngon Mesias!" (Mesias saban ngon Almaseh, nyang makna jih na kheueh: Raja Peuseulamat.)\n42Andreas laju ji intat Simon ubak Isa. Isa laju geupandang ateueh Simon, óh lheuehnyan laju geupeugah, "Gata Simon, aneuëk Yona, gata teuma teuhôi Kefas."(Kefas saban ngon Petrus, nyang makna jih: gunong batée.)\n43Óh singoh beungoh Isa geucok haba sinutôh keu geujak u Galilea. Gobnyan laju meurumpok ngon Filipus, dan geupeugah bak ureuëng nyan, "Jak keunoe seutôt ulôn!"\n44Filipus asai jih nibak Betsaida, na kheueh teumpat tinggai Andreas dan Petrus.\n45Filipus meurumpok ngon Natanael laju jipeugah bak ureuëng nyan, "Kamoe ka meurumpok ngon ureuëng nyang geupeugah lé Nabi Musa lam Kitab Huköm Allah, dan nyang ka geupeusampoe lé Nabi-nabi. Gobnyan na kheueh Isa nibak Nazaret, aneuëk Yusuf."\n46Teuma Natanael jijaweueb, "Peu kheueh mungken sapeue-sapeue nyang gét teuka jih nibak Nazaret?" "Jak keunoe, ngieng keudroe," jaweueb Filipus.\n47Isa geukalon Natanael teungoh teuka laju geupeugah bak jihnyan, "Kalon, nyan ureuëng Israel seujati, hana nyang peuleusu nibak jihnyan."\n48"Pakriban Bapak jeuet neuturi ulôn?" jitanyong lé Natanael bak Isa. Geujaweueb lé Isa, "Sigohlom Filipus jitawök gata, ulôn ka lheueh ulôn ngieng gata na dimiyueb bak ara nyan."\n49"Bapak Gurée," kheun lé Natanael, "Bapak na kheueh Aneuëk Allah! Bapak kheueh Raja bansa Israel!"\n50Geupeugah lé Isa, "Gata tapatéh, sabab ulôn peugah bahwa ulôn ka lheueh lôn kalon gata na dimiyueb bak ara nyan? Hai-hai nyang jiôh leubeh rayeuk nibak nyan teuma gata kalon!"\n51Kheun Isa lom, "Keubiet, peucaya kheueh, gata teuma takalon langét teubuka, dan malaikat-malaikat Allah geuék treuen bak Aneuëk Manusia."


Lukas - Audio Book: Holy Bible - New Testament / Luke-1 Birth of John, Christ announced\nTeofilus nyang jroh até, jai that-that ureuëng ka jiuseuha jiteumuléh ngon teuatoe keuhai peuristiwa-peuristiwa nyang ka teujadi di teungoh-teungoh geutanyoe.\n2 Awaknyan jiteumuléh sisuai ngon peue nyang ka jicalitra ubak geutanyoe lé ureuëng-ureuëng nyang geukalon keudroe peuristiwa-peuristiwa nyan nibak awaiphon, dan óh lheueh nyan jipeutabu haba nyan.\n3 Óh ka lheueh ulôn tilek ngon até-até that banmandum nyan phon nibak awai, laju lôn cok keusimpulan gét that-that meunyoe ulôn tuléh saboh laporan nyang teuatoe keu Amphon.\n4 Banmandum nyang ulôn peubuet nyan, mangat droeneueh neuteupeue bahwa peue nyang ka teupeurunoe ubak Amphon keubiet beutôi.\n5 Watée Herodes jeuet keu raja di nanggroe Yudea, na sidroe imeum nyang nan gobnyan Nabi Zakharia, gobnyan jitamong lam golongan imeum-imeum Abia. Peurumoh gobnyan nan geuh Elizabet, nyan pih keuturonan imeum.\n6 Cara udeb dua lakoe binoenyan galak that-that até Allah. Mandua awaknyan geutaát that ubak peurintah dan huköm Tuhan deungon sipeunoh até.\n7 Awaknyan hana meu aneuëk sabab Elizabet peurumoh gobnyan balui dan mandua awaknyan ka tuha-tuha.\n8 Bak siuroe, watée golongan Abia keunong gileran, Nabi Zakharia laju geupeubuet tugaih gobnyan sibagoe Imeum dikeue Po teu Allah.\n9 Deungon teu-undi, nyang ka kayém geupeubuet lé imeum-imeum, Nabi Zakharia jitunyok keu geutamong lam Baét Tuhan óh troh keunan laju geutot keumeunyan.\n10 Teungoh upacara teutot keumeunyan nyan geupeubuet, ureuëng ramé meudoá diluwa.\n11 Bak watée nyan malaikat Tuhan geupeuleumah droe ubak Nabi Zakharia. Malaikat nyan geudong blaih uneuen meuja teumpat teutot keumeunyan.\n12 Watée geungieng lé Nabi Zakharia malaikat nyan, gobnyan jiteuka bingong deungon teumakot.\n13 Teuma lé malaikat nyan laju geupeugah lagée nyoe, "Bék teumakot, hei Zakharia! Allah ka geudeungoe doá gata. Peurumoh gata Elizabet teuma jipeulahé sidroe aneuëk agam. Dan harôh gata boh nan Yahya keu aneuëk nyan.\n14 Gata teuma jeuet keu ureuëng nyang lumpah galak deungon lahé aneuëk nyan dan di ureuëng ramé teuma harok ngon meusukaria meunyoe aneuëk nyan ka lahé teuma!\n15 Jihnyan teuma jeuet keu ureuëng rayeuk meunurot pandangan Tuhan, dan jihnyan hana jijieb ié anggô atawa ié kreueh. Ban lahé jihnyan ka geukuasa lé Roh Allah.\n16 Dan jai lumpah na ureuëng Israel teuma geubimbéng lom ubak Po teu Allah, Tuhan awaknyan.\n17 Gobnyan teuma jeuet keu utosan Tuhan nyang teuga dan meukuasa lagée Nabi Ilyas. Gobnyan teuma geuba damé lagée ayah ngon aneuëk gobnyan, dan ureuëng nyang hana taát ubak pimpénan jih jiwoe lom teuma ubak pikeran nyang beutôi. Deungon lagée nyan jihnyan ka jikeubah saboh umat nyang ka siab keu Tuhan."\n18 "Pakriban ulôn teupeu bahwa hainyan teuma teujadi?" geutanyong lé Nabi Zakharia ubak malaikat nyan. "Ulôn ka tuha, meunan cit ngon peurumoh lôn ka tuha."\n19 Geujaweueb lé malaikat nyan lagée nyoe, "Ulôn nyoe Jiebrail. Ulôn layani Po teu Allah dan Gobnyan kheueh nyang yue ulôn keu lôn jak peusampoe haba gét nyoe ubak gata.\n20 Peue nyang ulôn peugah nyoe, teuma teujadi óh trok bak watée. Teuma sabab gata hana tapatéh, gata singoh hana jeuet gata peugah haba; gata teuma jeuet keu ureuëng kalu sampoe ubak peue nyang ka ulôn peugah teujadi."\n21 Teungoh lam keuadaan lagée nyan, di ureuëng ramé nyang ka teupreh-preh Nabi Zakharia. Awaknyan hireuen pakon treb lagoena gobnyan lam Baét Tuhan.\n22 Dan bak watée gobnyan ka geuteubiet uluwa, gobnyan hana jeuet le geumariet ngon awaknyan. Dan gobnyan laju geubri isyarat ngon jaroe geuh, dan gobnyan teutab kalu. Dan di ureuëng ramé pih jiteupeue bahwa gobnyan ka geungieng sapeue-sapeue nyang deuh teukalon didalam Baét Tuhan.\n23 Óh ka habéh masa tugaih gobnyan di Baét Tuhan, Nabi Zakharia laju geuwoe u rumoh droe.\n24 Hana padubna treb teuma óh lheueh nyan, Elizabet, peurumoh geuhnyan pih laju mume, dan laju geukurong droe lam rumoh nyang treb jih na limong buleuen.\n25 Gobnyan laju geupeugah, "Akhé jih Tuhan geutulông ulôn dan geusampôh banmandum keuhinaan nyang na nibak ulôn."\n26 Watée Elizabet ka mume nam buleuen, Allah laju geuyue ubak malaikat Jiebrail jeuet geujak u Nazaret, saboh banda di daerah Galilea.\n27 Malaikat Jiebrail nyan geu-utus ubak sidroe aneuëk dara, nyang nan geuh Maryam. Maryam nyan ka meutunangan ngon sidroe ureuëng agam nyang nan jih Yusuf, keuturonan Raja Nabi Daud.\n28 Malaikat nyan laju geujak ubak Maryam sira geupeugah lagée nyoe, "Assalamuálaikum, gata nyang geubri beureukat lé Tuhan seucara istimewa! Tuhan na meusajan ngon gata!"\n29 Ban geudeungoe su malaikat nyan Maryam teukeujot that, sampoe-sampoe laju jiteumanyong lam até geuh peue meukeusut saleuem nyan.\n30 Teuma lé malaikat nyan laju geupeugah ubak gobnyan, "Bék teumakot, hei Maryam. Sabab gata meukeunong bak até Allah.\n31 Gata teuma mume dan gata peulahé sidroe aneuëk, nyang museuti gata boh nan Isa.\n32 Gobnyan jeuet keu agong dan teupeugah Aneuëk Allah Nyang Mahamanyang. Tuhan Allah nyang peujeuet gobnyan raja lagée Raja Nabi Daud, indatu gobnyan.\n33 Dan gobnyan geumat peurintah sibagoe raja ateueh keuturonan Nabi Yakub siumu masa. Keurajeuen gobnyan hana meu akhé."\n34 "Teuma ulôn nyoe mantong peurawan," kheun Maryam ubak malaikat nyan, "pakriban hainyan hase teujadi?"\n35 Geujaweueb lé malaikat nyan, "Roh Allah teuma teuka ubak gata, dan kuasa Allah teuma peunoh jiseuleubong ateueh gata. Nyang kheueh sabab jih aneuëk nyang teuma lahé nyan teupeugah Suci, Aneuëk Allah.\n36 Ingat: Elizabet, syedara gata nyan ka mume nam buleuen, bah kheueh jihnyan ka tuha dan jikheun lé gob bahwa jihnyan balui.\n37 Sabab nibak Po teu Allah hana nyang mustahe."\n38 Dan lé Maryam laju geupeugah, "Ulôn nyoe hamba Tuhan; bah kheueh teujadi ateueh ulôn lagée nyang droeneueh peugah." Dan óh lheueh nyan malaikat nyan laju geujak geutinggai Maryam disinan sidroe.\n39 Reujang that óh lheueh nyan, Maryam laju geujak ubak saboh banda nyang na di Yudea bak daerah nyang meugunong-gunong.\n40 Gobnyan laju geujak u rumoh Nabi Zakharia, dan watée geutamong laju geubri saleuem ubak Elizabet.\n41 Dan meunan geudeungoe lé Elizabet Maryam geubri saleuem, aneuëk nyang na lam pluet Elizabet nyan mumet-met. Teuma Elizabet laju jikuasa lé Roh Allah,\n42 óh lheuehnyan laju geumeuhôi, "Droeneueh kheueh nyang paleng geubri beureukat lé Po nibak mandum ureuëng inong nyang laén! Geubri beureukat aneuëk nyang droeneueh peulahé nyan!\n43 Soe ulôn nyoe sampoe-sampoe mak Tuhan geujak ubak ulôn?\n44 Meunan ulôn deungoe saleuem droeneueh, aneuëk nyang na lam pluet ulôn mumet-met galak lumpah na.\n45 Mubahgia kheueh droeneueh, sabab peucaya peue nyang geupeugah lé Tuhan ubak droeneueh nyan teuma teujadi!"\n46 Geupeugah lé Maryam, "Até ulôn lôn pujoe Tuhan,\n47 dan jiwa ulôn meusukaria sabab Allah nyang Peuseulamat lôn.\n48 Gobnyan geuingat ulôn, namiet Gobnyan nyang hina! Phon watée nyoe banmandum bansa geupeugah ulôn mubahgia.\n49 Kareuna Allah Nyang Mahakuasa ka geupeubuet hai-hai nyang rayeuk ateueh ulôn. Sukacita nan jih.\n50 Keuturonan deumi keuturonan Tuhan geubri gaséh ngon sayang keu ureuëng nyang teumakot ubak Gobnyan.\n51 Ngon jaroe Gobnyan nyang kuköh dan teuga gobnyan geupeucrebre ureuëng sombong, dan geupeucawa-cawe reuncana awaknyan.\n52 Raja-raja laju geupeutron nibak takhta dan ureuëng hina geupumulia.\n53 Ureuëng nyang deuk geupeutroe ngon peue-peue mantong nyang jroh, ureuëng kaya geu-use ngon jaroe hampa.\n54 Gobnyan geutulông Israel hamba Gobnyan, lagée janji nyang ka lheueh geupeugét ngon indatu geutanyoe.\n55 Tuhan hana tuwoe ubak peue-peue nyang ka geupeujanji, gobnyan meumurah até ubak Nabi Ibrahim dan keuturonan Gobnyan sampoe siumu masa."\n56 Nibak keunira na lhée buleuen treb jih Maryam tinggai ngon Elizabet, óh lheueh nyan barô kheueh geuwoe u rumoh geuh keudroe.\n57 Troh kheueh watée jih nibak Elizabet keu geupeu lahé aneuëk. Gobnyan laju geupeu lahé sidroe aneuëk agam.\n58 Waréh lingka gobnyan dan waréh kawöm geuh laju jipeugah padubna gét jih Tuhan keu Elizabet, dan awaknyan pih meusajan-sajan ngon Elizabet meugeumbira ngon harok até.\n59 Watée aneuëk manyak nyan ka meu-umu lapan uroe, awaknyan laju jiteuka keuneuk jak peusunat gobnyan. Awaknyan jikeuneuk boh nan aneuëk manyak nyan Zakharia meunurot nan ayah aneuëk nyan,\n60 teuma lé ma aneuëk nyan laju geupeugah lagée nyoe, "Hán jeuet! Aneuëk nyoe harôh teubôh nan Yahya."\n61 "Hana meusidroe pih nyang na lam waréh kawöm geuh nyan nyang na nan lagée nyan," kheun awaknyan ubak gobnyan.\n62 Dan deungon isyarat, awaknyan laju jitanyong ubak Nabi Zakharia peue nan nyang harôh teubôh keu aneuëk geuh nyan.\n63 Nabi Zakharia laju geulakée saboh batée tuléh óh lheueh nyan laju geutuléh, "Nan aneuëk nyoe Yahya." Awaknyan banmandum hireuen.\n64 Bak watée nyan cit teuma Nabi Zakharia ka jeuet geupeugah haba dan laju geupujoe Po teu Allah.\n65 Kawöm silingka gobnyan banmandum teumakot, dan haba nyan laju meuluwah troh bansaboh daerah gunong-gunong Yudea.\n66 Banmandum ureuëng deungoe hainyan jiteumanyong lam até, "Keupeue kheueh jeuet jih aneuëk nyan singoh?" Sabab Tuhan meusajan ngon gobnyan.\n67 Nabi Zakharia, ayah aneuëk nyang ban lahé nyan, laju jikuasa lé Roh Allah sampoe gobnyan geujak peutroh peusan nibak Tuhan. Laju geupeugah lagée nyoe,\n68 "Jak geutanyoe tapujoe Tuhan, Allah bansa Israel! Gobnyan ka troh geuteuka geujak tulông umat Geuh dan geupeu beubaih awaknyan.\n69 Gobnyan geubri keu geutanyoe nyang bri seulamat nyang peukasa, keuturonan Nabi Daud hamba Gobnyan.\n70 Yoh watée ilée rot Nabi-nabi nyang geupiléh lé Gobnyan, Tuhan ka geubri janji Geuh keudroe\n71 keu teupeuseulamat geutanyoe nibak musoh tanyoe dan nibak kuasa ureuëng-ureuëng nyang banci keu geutanyoe.\n72 Keu geupeudeuh murah até Gobnyan ubak indatu tanyoe, janji Gobnyan nyang suci nyan geupeutrok teuma.\n73 Gobnyan geumeubudôk ubak Nabi Ibrahim bapak geutanyoe, dan geumeujanji keu geupeu seulamat tanyoe nibak musoh geutanyoe, mangat geutanyoe hana teumakot tapeutimang Gobnyan\n75 sabe peuhamba droe ubak Gobnyan dan tapeumangat até Gobnyan sipanyang udeb geutanyoe.\n76 Gata, hei aneuëk ulôn, teuma teupeugah Nabi Allah Nyang Mahamanyang. Gata geu-utus leubeh awai nibak Tuhan keu teurintéh rot ueh keu Gobnyan,\n77 keu teupeusampoe ubak umat Gobnyan bahwa awaknyan teuma teupeuseulamat bubena, meunyoe Po teu Allah ka geupeu amphon bubena desya awaknyan.\n78 Tuhan geutanyoe murah that até lom na gaséh sayang; guna teupeuseulamat geutanyoe Gobnyan tateuka. Lagée mata uroe jiteubiet óh watée beungoh,\n79 meunan kheueh Gobnyan geubri trang geuhnyan ubak mandum manusia nyang udeb lam seupôt lom teumakot raya. Gobnyan geubimbéng geutanyoe ubak rot ueh nyang teutuju bak keudaméan."\n80 Aneuëk Nabi Zakharia nyan treb bak treb meutamah rayeuk dan meutamah teuga roh Gobnyan. Gobnyan tinggai lam padang pasi, sampoe watée jih Gobnyan geupeugah soe droe geuh ubak bansa Israel.


Mualem Bhaih Jeut Keu Wagub: Bah Gop Laen, Lon Han! - NASAJA BERITA\nHome › Aceh › Banda Aceh › gubernur aceh › mualem › peulitek › Wagub\nMualem Bhaih Jeut Keu Wagub: Bah Gop Laen, Lon Han!\nNasaja Berita - Banda Aceh, Lam padum uroe nyo sit gadoh bahaih bhah soe gantoe duek keu Waki Gubernur singoh watee ka jilantik Pak Nova keu Gubernur meuseu ka jeulaih hana pat tuka tamah le kasus Bang Wandi nyang kalheuh ji peh palee le Hakim di Jakarta.\nRamee that haba nyang peugah Mualem nyang akan duek peungon Pak Nova sinan.\nMeunyo pribadi Apa adak meujeut bek Mualem, bah ureung laen. Kon hana galak keu Mualem tapi meunurot Apa leubeh cocok lagee bang Fauzan Azima peugah, Kumandan Linge.\nLom pih Mualem kalheuh geupeugah watee uroe Sabtu tanggai 18/5 baroe, sideh di Nagan Raya, Aleh pu acara sideh di Nagan, Apa hana that meuteupu sit. Bak Dialeksis na jituleh, teuman hana Apa baca abeh.\nMeunurot jilansit le Antara, Mualem teugaih that geujaweub, hana keupu geuh jabatan Waki Gubernur. Tapi kon meunan cara jaweub, hana gasa meunan. Meunyo gasa meunan, jadeh karu neukiraju. Nyan meuphom basa sagai meunyo haba lam gampong watee jikheun "menolak dengan tegas".\n"Bah ureung laen mantong nyang hawa jeut keu wakil pak Nova sampe 2022, lon han.." Kheun Mualem bak Antara nyan.\nKiban geupeugah le Bang Fauzan Azima teuman nyang meunurot Apa cocok that. Geupeugah sikap Mualem nyan dewasa that, bijaksana, santun lam meupeulitek. Jeut keu contoh keu generasi ukeu nyang sehat akai. Ka beutoi nyan, meunyo nyang akai hana paih le, pu ta peugah teuman. Ek lam ulee jih dum.\nTeuman na geu s'ah bacut le Bang Fauzan Azima, nyan awak nyang prueh-prueh haba bahwa Mualem cocok duek keu waki, nakeuh saban lagee awak nyang karat Bang Wandi, sampe meusilek kasus ngon KPK.\nAdak Apa pike meunan sit. Nyan meunyo geuduek Mualem keunan, jadeh jibeureukah geuh, Hai kiban kon roh, sit nyan sidroe teuk panglima nyang mantong jideungo le eks GAM. Bang Wandi ka lam penjara. Meunyo roh jilabo Mualem sidroe teuk, ka abeh kiraju.\nSeubab bagian ek moto gob diteungoh jalan nyan, hana that beutoi meunurot Apa. Nasaja ureung nyang han ek meu ikalon. Laju jilabo ek ateuh teuh.\nNyan ka tabek keulayi Apa keu panglima, Mualem atawa Muzakir Manaf.\n0 Response to "Mualem Bhaih Jeut Keu Wagub: Bah Gop Laen, Lon Han!"


Dek Ramlah Teukeujot — Steemit\nDek Ramlah Teukeujot\nBaroe abeh kamoe woe di blang. Meurumpok dengan ma dollah. Ji peugah le ma dollah bahwa lon hanjeut sapeu. Memang beuti lon bagai, karena hana si kula. Dek Ramlah pih teukeujot dengoen yang jiepeugah le ma dollah.\nAkhe jih lon klarifikasi hana mangat ngoen dek Ramlah, karena ji peugah ln bagai. Lon jaweub aju, teuma idroe neuh ma dollah peu atra yang ka carong. Peuna neubloe keubeu ngoen eungkong meu lhee ploh boh.\nGeujaweub le ma idollah bahwa kon masalah eungkong jiek kaye. Tapi aneuk gop nyan ji kerja di Malaya na gaji 10 juta ji peuwoe u gampong tip beuleun.\nRupa jih masalah harta yang geu pamer le ma dollah. Akhe jih lon peugah bak ma dollah, aneuk droe neuh na ji jak beut. Hai, hana cit, kon di gata pih hana. Keupeu kajak tanyoeng aneuk lon.\nKon meunan hai ma idollah hai. Lon hana kujak bak dayah sagai. Cuma et tingkah ilme agama na lon teupeu meureuno hideh di Bekasi. Yang perno pih kon cilet-cilet awak jak ikula di Mesir, Arab dan yang laen-laen.\nLon peugah jinoe bak droe neuh mai dollah, bahwa wate mate neuh hana neuba peng ploh juta nyan. Yang neuba amai droe neuh, seudeukah jariyah, ilme yang na manfaat untuk gop laen dan aneuk shaleh. Yang keuh nyan yang akan neuhadap ngoen ma karong singoeh lam kubu.\nDek Ramlah meublek-blek aneuk mata jih. Rupajih abang ke adak hana geujak beut bak dayah tapi ilme lage lam dayah. Jipeugah le dek Ramlah bang lon han ek kupreh le droe neuh neu mita jeulame. Lon sep ngoen surat al fatiah mantoeng keu jeulame.\nCukop got akai dek Ramlah nyan. Ban jiteupeu abang caroeng langsong hana payah le jeulame. Tapi lon han lon tem lage jih peugah, karena lon komitmen ngoen haba ln bak mak dek Ramlah.\nJadi hana meudaleh soal careng atau hana. Akhe jih, ma dollah pih hana pat peugah haba le. Hana pat ngejek le, soal lon yang hana le peng dari meurantoe di Bekasi. Dengoen kerja lah beusoe. ek noe mantoeng dile kisah lon ngoen dek Ramlah. Sigoeh ta sambong keulanyi.\naceh story life blog


Fashion Wanita Aceh Barat Daya Kab. ,\tFashion Pria Aceh Barat Daya Kab. ,\tJam Tangan Aceh Barat Daya Kab. ,\tPakaian Olahraga Aceh Barat Daya Kab. ,\tPerhiasan Aceh Barat Daya Kab. ,\tMake Up & Parfum Aceh Barat Daya Kab. ,\tTerapi & Pengobatan Aceh Barat Daya Kab. ,\tPerawatan Aceh Barat Daya Kab. ,\tNutrisi & Suplemen Aceh Barat Daya Kab.,\tLainnya Aceh Barat Daya Kab.


Yahya - Audio Books: the Book of John - Chapter 20\nBak uroe Aleuhat, watée jih mantong beungoh, keuadaan jih mantong seupôt, Maryam Magdalena jijak bak jrat. Laju jikalon batée ngon tôb babah kubu nyan ka meugéesée nibak uruek kubu nyan.\n2 Ban jikalon nyan laju jiplueng bak Simon Petrus dan murit Gobnyan nyang geugaséh lé Isa, laju jipeugah bak awaknyan, "Tuhan kajicok lam kubu, dan ulôn hana lôn tupat dipat Gobnyan jikeubah."\n3 Óh lheueh nyan Petrus ngon murit-murit nyang laén laju jijak bak kubu nyan.\n4 Bandua awaknyan jiplueng-plueng, teuma murit nyang laén leubeh bagaih nibak Petrus, dan awaknyan leubeh awai trok ubak kubu nyan.\n5 Laju jikalon lam kubu nyan dan jingieng laju ija kafan mantong na teupeuduek disinan, teuma jihnyan hana jitamong.\n6 Simon Petrus laju trok nibak likot, laju jitamong lam kubunyan. Laju jingieng ija kafan mantong na teuduek disinan,\n7 teuma ija nyang teuikat bak ulée Isa hana tô nyan teuma meugulong keudroe.\n8 Óh lheueh nyan murit nyang leubeh awai trok keunan jitamong cit lam kubu, laju jikalon dan jipatéh. (\n9 Sampoe bak watée nyan awaknyan gohlom muphom peue nyang teutuléh lam Alkitab bahwa Gobnyan harôh geubeudôh nibak maté.)\n10 Óh lheuehnyan murit-murit Isa nyan laju jiwoe.\n11 Maryam Magdalena jidong dikeue kubu nyan sira jimoe. Teungoh jimoe nyan, laju jijeungeuek lam kubu,\n12 laju deuh jikalon dua malaikat geusok peukayan putéh. Awaknyan jiduek bak teumpat beukaih manyét Isa, nyang sidroe nibak blaih ulée, dan nyang laén nibak blaih gaki.\n13 Malaikat-malaikat nyan laju geutanyong, "Mak, pakon neumoe?" Geujaweueb lé Maryam, "Tuhan ulôn ka jicok, dan ulôn hana lôn tuho pat jikeubah."\n14 Óh ka lheueh jipeugah meunan laju jingieng u likot dan deuh laju Isa ka geudong disinan. Teuma Magdalena nyan hana jiteupeu bahwa nyang dong nyan na kheueh Isa.\n15 Isa geutanyong bak inong nyan, "Mak, pakon neumoe, soe nyang mak mita?" Maryam jipike nyang mariet nyan na kheueh ureuëng meulampôh, jadi laju jipeugah, "Pak, meunyoe bapak nyang pinah Gobnyan nibak teumpat nyoe, cuba bapak peugah bak ulôn dipat bapak keubah manyét nyan, mangat ulôn jeuet lôn jakcok."\n16 Isa geupeugah bak inong nyan, "Maryam!" Maryam jingieng ateueh Isa aju jimarit lam basa Ibrani, "Rabuni!" (Makna jih "Gurée".)\n17 "Bék gata mat Ulôn," kheun Isa bak inong nyan, "Sabab Ulôn gohlom Ulôn ék ubak Bapak. Teuma gata jak kheueh bak syedara-syedara Lôn, dan gata peugah kheueh bak awaknyan bahwa saát nyoe Ulôn ék ubak Bapak Lôn dan Bapak gata, Allah Lôn dan Allah gata."\n18 Teuma lé Maryam laju geujak peugah bak murit-murit Isa bahwa jihnyan ka jikalon Tuhan dan bahwa Tuhan ka geupeugah banmandum nyan bak jihnyan.\n19 Bak uroe Aleuhat nyan cit teuma, watée malam ka teuka, murit-murit Isa laju meugumpôi bak saboh rumoh deungon pintoe-pintoe mandum teugunci, sabab awaknyan teumakot keu peunguasa Yahudi. Ngon hana jisangka-sangka Isa teuka dan geudong lamkawan awaknyan sira geupeugah, "Assalamuálaikum."\n20 Óh ka lheueh geupeugah meunan, Gobnyan laju geutunyok bak awaknyan jaroe ngon lhong Geuh. Watée jikalon Tuhan, awaknyan galak lumpah na.\n21 Dan Isa laju geupeugah bak awaknyan sigoteuk, "Assalamuálaikum. Lagée Bapak nyang ka geu utus Ulôn, meunan cit teuma Ulôn utus gata."\n22 Laju Gobnyan geuyueb nafáh Gobnyan ubak awaknyan dan geupeugah, "Teurimong kheueh Roh Allah.\n23 Meunyoe gata tapeuamphon desya sidroe-droe ureuëng, meunan cit Allah geupeu amphon gata. Dan meunyoe gata hana tapeuamphon desya sidroe-droe ureuëng, Allah pi hana geupeu amphon."\n24 Tomas (Nyang teuhôi nan laén "Sikeumbeue"), sidroe lam kawan dua blaih droe murit Isa, hana meusajan ngon ureuëng laén watée Isa teuka.\n25 Teuma lé murit-murit Isa nyang laén jipeugah bak Tomas, "Kamoe ka lheueh kamoe kalon Tuhan!" Jaweueb lé Tomas, "Meunyoe ulôn gohlom lôn ngieng inciek jaroe Geuh teulabang dan gohlom lôn mat ngon jaroe lôn bak inciek luka keunong labang nyan, meunan cit gohlom lôn mat ngon jaroe lôn bak inciek lhong Gobnyan nyang keunong tôb nyan, mubacut pih hana lôn patéh."\n26 Sigoe Aleuhat teuma óh lheuehnyan murit-murit Isa meugumpôi lom bak teumpat nyan, dan Tomas na disinan. Banmandum pintoe teugunci. Teuma Isa teuka dan geudong lamkawan awaknyan, laju geupeugah, "Assalamuálaikum."\n27 Óh lheueh nyan Isa geupeugah ubak Tomas, "Ngieng kheueh jaroe Lôn, dan peuduek kheueh jaroe gata disinoe. Sunyueng kheueh jaroe gata dan peuduek kheueh bak lhong Ulôn. Bék ragu-ragu le, teuma peucaya kheueh!"\n28 Tomas jipeugah bak Isa, "Tuhan dan Allah lôn!"\n29 Teuma Isa geupeugah bak awaknyan, "Gata tapatéh sabab ka tangieng Ulôn bukon? Mubahgia kheueh ureuëng nyang jipatéh bah pih hana jikalon Ulôn!"\n30 Mantong jai that buet-buet nyang ajaéb nyang geupeuleumah lé Isa dikeue murit-murit Gobnyan, teuma hana teutuléh lam kitab nyoe.\n31 Teuma mandum nyoe teutuléh, mangat gatanyoe peucaya bahwa Isa na kheueh Raja Peuseulamat, Aneuëk Allah, dan sabab meuiman keu Gobnyan, gata meuteumé udeb.


Ketua MARA: Alasan Gamer Aceh Meukeuna Mantöng, Meungom-Ngom Meunan - NASAJA BERITA\nHome › Aceh › fatwa › Game PUBG › MARA › MPU › PUBG\nKetua MARA: Alasan Gamer Aceh Meukeuna Mantöng, Meungom-Ngom Meunan\nNasaja Berita – Banda Aceh, Ketua Lembaga Pelestarian Seni Adat dan Budaya Meukuta Alam Raya Aceh (MARA), Teungku Tarmizi Thaib geutanggapi suai peukara berita jitulak fatwa hareum game PUBG lé salah sidroe komunitah gamer Aceh ban-ban nyoe. Meunurôt gopnyan penolakan nyan hana meu alasan. Adakpih na ji peuteubiet alasan, nyan alasan nyang ji peuna-peuna. Lagè jipeugah le komunitaih Gamer Aceh, RGA (Ruang Game Aceh), Rizal.\nMeunyo alasan meu'en game nyan jeut keu sarana peu jiôh droe nibak narkoba, meunurot ketua MARA, nyan nakeuh alasan meukeuna mantong, argumentasi nyang hana itamong lam akai warah. Jai that keugiatan laen nyang cocok jingui atawa jipubuet le aneuk muda untuk peu ji'oh droe nibak narkoba, ken ngen game nyan. Meurunoe ilmei ngen kajian kajian atawa keugiatan diskusi laen nyang jeut keu meutamah pengetahuan atawa ngen aktivitas olahraga nyan jiôh leubeh get keu cara peu jiôh narkoba. Bila aneuk muda Aceh geutém jak bak beuet, nyan teuntei leubeh jroh lom dan that meu manfaat.\nPeukara hana geulibatkan awak meu'en game watei MPU peugot fatwa nyan, meunurot Tarmizi Thaib nyan hana itamong lam akai sehat. MPU nakeuh saboh Lembaga yang terhormat nyang duek idalam ulama ulama, han santeut baho geujak mupakat ngen ureung meu'en game geujak peugot musyawarah. Saboh contoh, geupeugah le ketua MARA, miseu MPU geuneuk peugot fatwa cambuk keu ureung meu zina atawa nyan hobi mesum, mustahil that that MPU geujak duek pakat ngen ureung hobi meu zina ngen meu mesum.\n"Intijih bek peugah haba asai ka meukap igoe yup ngen igoe ateuh sagai".\nKeu bhaih surat permohonan awak komunitas gamer Aceh nyang ka jijok keu MPU untuk pakat dialog, Ketua MARA geulakei bak MPU untuk geu anulir dan hana peurlei geujak peureumeun keu permintaan nyan. " Marwah Ulama ji'oh leubeh mulia daripada awaknyan, malei rakyat Aceh meunyoe geujak peugot dialog ngen awak meu'en game nyan", kheun Teungku Ketua.\nLam keuseumpatan nyan, MARA geulakei pihak poemeurintah supaya sigra geutindak lanjuti fatwa MPU nyan beubagah jeut keu qanun, supaya meunyoe na teujadi pelanggaran, kana hukom untuk geucok tindakan ngön hukoman.\n"Kamoe pakat mandum sigeunap rakyat Aceh, tokoh-tokoh dan mahasiswa, untuk saban saban tadukong dan takawal fatwa MPU nyang insya Allah jroh donya akhirat nyoe", harap Tarmizi Thaib nyang geudampingi le Sekretaris MARA, Zulhadi ZA, ST, MT.\n0 Response to "Ketua MARA: Alasan Gamer Aceh Meukeuna Mantöng, Meungom-Ngom Meunan"


Jak Kawee Bing Tambak | Aneuk Nanggroe\n← Melalui Seulanga\nCerita dari Timur Jauh – 1 →\nPosted on March 1, 2016\tby isackfarady\nBak saboh uroe Minggu beungoh, na rakan saboh sikula nyang tinggai hana jioh dari rumoh. Kamoe mupakat jak kawe bing bak tambak di likot rumoh lon. Nan rakan lon nyoe si Midi. Si Midi nakeuh rakan saboh sikula bak SMP. Uroe Minggu nyan kamoe ka mupakat neujak kawe bing bak tambak di likot rumoh lon. Di likot rumoh lon cit na tambak teumpat ureung peulara eungkot, udeung, bing tambak ngon tempat adee sira. Tambak yang keumeung awak kamoe kawee nyo kon bak tambak lon po tapi bak krueng cut yang na di sekitar tambak.\nOh katroh uroe minggu si Midi teuka ngon geuritan tangen. Hana preh trep lon laju meukeumah peusiap bak kaye pucok ubiet keu gang kawe. Na teuma beuneung sangsi ukuran teubai keujeut keu beunenung kawe. Hana tuwo umpeuen kawe jih. Umpeuen keu kawe bing nyo khas, kamoe pakek ulee manok. Ulee manok nyan ka lon bloe baroe bak peukan Atjeh, yum jih get that murah cuma 1000 rupiah nyan ka meuteume lhe.\nKa siap mandum alat kawe, ka siap awak kamoe jak u tambak di likot rumoh. Na meu padum boh pacak kawe ka teupasang bak neuheun. Hana peurle trep keu meurumpok bing, saboh keu saboh mata kawe dikap le bing. Saboh saboh ngon that peuleuheun lon beuot kawe nyang bak ujong mata kawe kana bing teungoh ji kap ulee manok. Lagee nyan ka teubeuot kawe laju di sawok le jala. Lagee nyan keuh untuk nyang timang kawe laen saboh keu saboh kawe kamoe beuot ban mandum na bing. Na yang bing raya na cit bing yang ubit.\nOh ka cot uroe, bing kana meu padum boh lam embe. Di jampu ngon on Bako mangat bing hana i plung teubit dari embe. Ka siap kamo puwoe bing nyan. Lon cuma puwo meu padum boh bing, leubeh lee di puwo le si Midi. Lon hana that galak pajoh bing, bak sang na alergi. Lon leubeh galak bak meukawe bing mantong.\nSeugalom meupisah bak uroe nyan, kamoe meuduk ile di meuyub bak u sirang meupajoh makanan nyang di bungkoh le Mak si Midi. Na ie sirop ngon kueh-kueh peunajoh mangat. Sirang meuduk kamo meuceurita kiban rencana minggu ukeu ho lom tajak. Na rencana keumeung jak keumawe ungkot teuma di alue nyang to rumoh si Midi. Abeh kueh peunajoh hana teurasa leuho uroe ka troh teuka. Nyan tanda ka jeut ta woe u rumoh maseng-maseng bek that trep ta jak meuen troh tuwo watee. Aleuh meupamit bak Mak ngon Ayah lon, si Midi dilake ijin wo balek u rumoh jih. Lam guni na bing ka meubungkoh meuikat talo digantung bak geutangen baro. Ka siap si Midi dikayoh geutangen gadoh ditancap gah. Meunan keuh ceurita bak saboh uroe minggu kamo di gampong dilee.\nOne Response to Jak Kawee Bing Tambak\nSeugalom meupisah bak uroe nyan, kamoe meuduk ile di meuyub bak u sirang meupajoh makanan nyang di bungkoh le Mak si Midi. Na ie sirop ngon kueh-kueh peunajoh mangat. Sirang meuduk kamo meuceurita kiban rencana minggu ukeu ho lom tajak.


Lukas 15 (ACEH)\n1Bak siuroe, jai that-that ureuëng nyang buet jih tukang kutéb cukée dan ureuëng-ureuëng nyang jianggab hana gét lé masyarakat jijak deungoe Isa peugah haba.\n2Ureuëng-ureuëng Farisi dan gurée-gurée agama beungéh raya sira meuôk-ôk. Awaknyan laju jikheun meunoe, "Héh, ureuëng nyoe jiteurimong ureuëng hana gét dan jimakheun meusajan awaknyan!"\n3Ngon sabab nyan Isa laju geupeugah ubak awaknyan miseue lagée nyoe,\n4"Meunyoe na sidroe lamkawan gata nyoe na jipeulara sireutôh boh bubiri, lamkawan bubiri nyang sireutôh nyan gadôh saboh !!-- peu kheueh nyang jipeubuet lé ureuëng po bubiri nyan? Ka pasti ureuëng nyan jitinggai bubiri nyang sikureueng ploh sikureueng boh nyan lam blang naleueng, laju jijak mita nyang gadôh nyan sampoe meuteumé.\n5Dan meunyoe bubiri nyan ka jiteumé, até ureuëng nyan galak lumpah na sampoe-sampoe bubiri nyang ka jiteumé nyan laju jigulam bak bahô jih,\n6laju jipeuwoe u rumoh. Óh lheuehnyan laju jitawök rakan-rakan dan waréh silingka jih sira jipeugah lagée nyoe, ‘Jak ngon lôn tameusukaria. Sabab bubiri ulôn nyang gadôh ka lôn teumé lom teuma!’\n7Meunan kheueh lam syeuruga na keugeumbiraan nyang leubeh rayeuk ateueh sidroe ureuëng nyang meudesya jitobat nibak desya-desya jih nyan, nibak sikureueng ploh sikureueng droe nyang ka jroh dan hana peureulée jitobat le."\n8"Atawa sidroe ureuëng inong bak jih na siploh péng pirak, dan péng nyan gadôh saboh !!-- peu kheueh nyang teuma jipeubuet lé inong nyan? Ureuëng dum laju jitot panyöt dan jisampôh rumoh jih sira jimita dipat mantong sampoe péng nyang gadôh nyan meuteumé lom teuma.\n9Watée péng nyan ka meuteumé, ureuëng inong nyang laju jitawök rakan-rakan dan waréh lingka jih sira jipeugah, ‘Ulôn galak lumpah na péng lôn nyang gadôh ka meuteumé lom teuma. Bôh jak geutanyoe tameusukaria!’\n10Meunan cit deungon malaikat Allah galak geuh that-that meunyoe sidroe ureuëng nyang jeuhet jimeutobat nibak desya-desya jih. Peucaya kheueh!"\n11Geupeugah lom lé Isa, "Na sidroe ayah nyang na dua droe aneuëk agam.\n12Aneuëk nyang tulot jipeugah bak ayah jih lagée nyoe, ‘Ayah, neubri kheueh keu ulôn bak watée nyoe jeumba ulôn nibak hareuta pusaka nyan.’ Teuma lé ayah jihnyan laju jijakweuek atra keukayaan jih nyan keu mandua aneuëk jih.\n13Teuma bak siuroe aneuëk nyang tulot nyan jipeubloe atra warésan jih nyan laju jibungka u nanggroe nyang jiôh. Nibak nanggroe gobnyan jimeupoya-poya ngon péng jihnyan.\n14Watée péng jih ka habéh banmandum, teuka kheueh lam nanggroe nyan musém deuk nyang parah lumpah na, sampoe aneuëk nyan ka meukarat lumpah na.\n15Dan laju jijak mubuet bak sidroe ureuëng peunduduek nyang na disinan, ureuëng teumpat jimubuet nyan laju jiyue aneuëk nyan ublang jak rabe bui.\n16Aneuëk nyan deuk lagoena sampoe kana niet lam até jih keuneuk jipasoe lam pruet jihnyan ngon peunajoh bui nyan. Bah pih jihnyan ka deuk that, hana meusidroe ureuëng nyang jibri makheun keu jih nyan.\n17Akhé jih aneuëk nyan sada dan jikheun lam até jih, ‘Ureuëng-ureuëng nyang meubuet bak ayah lôn peunajoh jih meulimpah ruwah, dan ulôn disinoe karab maté ngon sabab deuk!\n18Ulôn bah lôn jakwoe bak ayah lôn, laju lôn peugah ubak gobnyan: Ayah, ulôn ka meudesya ubak Allah meunan cit ubak Ayah.\n19Hana patot le ulôn nyoe teupeugah aneuëk Ayah. Anggab kheueh ulôn nyoe ureuëng nyang mubuet nibak ayah.’\n20Óh lheueh jikheun lam até jih lagée nyan laju jiwoe ubak ayah jih. Mantong jiôh nibak rumoh, aneuëk nyan ka deuh jingieng lé ayah jih. Deungon até nyang wéueh ngon meucén lumpah na ayah jihnyan laju jipeulet bak aneuëk nyan, óh bantrok keunan laju ji uem sira jicöm aneuëk jih nyan.\n21‘Ayah,’ kheun aneuëk nyan, ‘ulôn nyoe ka meudesya ubak Allah meunan cit ubak Ayah. Hana patot le ulôn nyoe ayah peugah aneuëk Ayah.’\n22Teuma lé ayah jihnyan laju jitawök bubena namiet sira jipeugah lagée nyoe, ‘Bubagaih, kahjakcok laju peukayan nyang paleng gét, dan kah peungui laju bak aneuëk nyoe. Peusok kheueh euncien bak jaroe jih, dan sipatu bak gaki jih.\n23Óh lheueh nyan gatacok laju aneuëk leumô nyang teumbon dan kahsie laju. Geutanyoe tapajoh rayeuk ngon meusukaria.\n24Sabab aneuëk ulôn nyoe ka maté, jinoenyoe ka udeb lom teuma; aneuëk nyoe ka gadôh, jinoenyoe ka meuteumé lom teuma.’ Óh lheuehnyan ayah aneuëk nyan laju jipeuna khanuri nyang luwabiasa meuriah jih.\n25Watée nyan, aneuëk nyang tuha mantong na di blang. Watéenyan jiwoe dan karab trok bak binéh rumoh, laju jideungoe su musik ngon su ureuëng meunari dan meulikak.\n26Lé aneuëk nyang tuha nyan laju jihôi sidroe namiet dan laju jitanyong bak namiet nyan, ‘Peue na dirumoh subra lumpah na?’\n27Jijaweueb lé namiet nyan, ‘Adoe Po kajigisa! Dan ayah Droeneueh kageuyue sie saboh leumô nyang teumbon, sabab gobnyan kameurumpok lom ngon aneuëk geuh lam keuadaan seulamat!’\n28Aneuëk nyang tuha nyan beungéh lumpah na sampoe jihnyan hana jitem tamong lam rumoh. Laju ayah jih jiteubiet sira jirayu mangat aneuëk tuha jihnyan jitem tamong.\n29Teuma aneuëk tuha nyan jipeugah, ‘Meuthon-thon treb jih ulôn mubuet keu Ayah. Hántom na ulôn bantah peu nyang Ayah peurintah. Dan peue kheueh nyan Ayah bri keu ulôn? Meusaboh kaméng pih gohlom na Ayah bri keu ulôn mangat lôn meuramien ngon rakan-rakan lôn!\n30Aneuëk Ayah nyan ka jipeuhabéh atra Ayah meupoya-poya ngon inong jeuhet, teuma meunan jiwoe u rumoh nyoe, Ayah sie aneuëk leumô nyang teumbon keu jih!’\n31‘Hei aneuëk Ayah,’ jaweueb Ayah jih, ‘gata sabe na meusajan Ayah dirumoh nyoe. Banmandum nyang ulôn po nyoe na kheueh atra gata cit.\n32Teuma tanyoe harôh takhanuri dan meugeumbira, sabab adoe gata nyan ka maté, teuma bak saát nyoe ka udeb lom teuma; jihnyan ka gadôh, teuma bak saát nyoe ka meuteumé lom teuma.’"


dan laju geupeurintah lagée nyoe ubak hakém-hakém nyan, "Tameubuet kheueh nyang ade ngon bijaksana, sabab gata tameuhakém nyan bukon ateueh nan manusia, teuma ateueh nan TUHAN. Gobnyan geukawai gata watée gata tapeuputôh peukara. 2 Tawarikh 19:6\nTeuma sabab lé gaséh TUHAN nyang rayeuk, ulôn hase lôn tamong u dalam Baét Droeneueh. Ulôn sujut u arah Baét Droeneueh nyang suci, dan ulôn seumah Droeneueh deungon khidmat. Zabur 5:8\nNeutunyok kheueh keuheundak Droeneueh keu ulôn, ya TUHAN, neupeugah kheueh peue nyang harôh ulôn peubuet. 5 Neupeurunoe kheueh dan neubimbéng kheueh ulôn mangat udeb lôn nyoe sisuai deungon keuheundak Droeneueh, sabab Droeneueh kheueh Allah nyang peuseulamat ulôn, nyang jeueb-jeueb watée ulôn meuharab ubak Droeneueh. Zabur 25:4,5\nTUHAN geubimbéng ureuëng nyang miyueb até, dan geupeurunoe awaknyan keuheundak Gobnyan. Zabur 25:9\nNeutunyok kheueh bak ulôn keuheundak Droeneueh, ya TUHAN, neubimbéng kheueh ulôn bak jalan nyang beuna, sabab musoh ulôn le lumpah na. Zabur 27:11\nTUHAN meufeureuman, "Ulôn teuma Lôn tunyok rot nyang harôh gata jak, gata Lôn bimbeng dan Lôn bri naseuhat. Zabur 32:8\nTUHAN geubimbéng ureuëng nibak rot nyang harôh geulalu, Gobnyan geupeukong ureuëng nyang udeb jih teutab meukeunong bak até Gobnyan. Zabur 37:23\nNeubimbéng ulôn deungon naseuhat, dan neuteurimong ulôn deungon keuhoreumatan bak laén watée. Zabur 73:24\nNeupeubleut kheueh mata kamoe jeuet hase kamoe keumalon ajaran nyang lumpah hebat dalam huköm Droeneueh. Zabur 119:18\nSabda Droeneueh na kheueh panyöt tanglong keu tieb-tieb langkah lôn, cahya nyang trang nibak jalan lôn. Zabur 119:105\nNeupeurunoe kheueh ulôn jeuet lôn peubuet meulakée Droeneueh, sabab Droeneueh kheueh Allah ulôn. Droeneueh gét that até, ya TUHAN, dan neubimbéng ulôn bak rot nyang rata. Peuseulamat kheueh ulôn nyang sisuai deungon janji Droeneueh, ya TUHAN, deumi keuget Droeneueh, neupeulheueh kheueh ulôn nibak meularat. Zabur 143:10, 11\nDeungon na peutuah-peutuah nyoe di ureuëng bijaksana pi meutamah peungeutahuan gobnyan, dan ureuëng nyang ka meupeundidekan teuma meuteumé bimbéngan. Amsal 1:5\nNyoe, aneuëk ulôn, useuha kheueh mangat na pikeran nyang tajam dan talakée kheueh peungeurtian. Deungon na lagée nyan gata teuma tateupeue peue areuti jih teumakot ubak TUHAN dan gata teuma meuteumé peungeutahuan keuhai Po teu Allah. TUHAN kheueh nyang bri hikeumat; nibak Gobnyan kheueh manusia meuteumé peungeutahuan dan peungeurtian. Amsal 2:3, 5, 6\nAjaran-ajaran gobnyan teubimbéng gata nibak rot ueh raya, nyang jaga gata óh watée malam, dan nyang bri peutunyok nibak gata óh watée gata tabeudôh. Amsal 6:22\nUreuëng bangai meurasa droe jih hántom na salah, teuma ureuëng bijaksana jitem deungoe naseuhat. Amsal 12:15\nManusia jeuet jipeugöt reuncana, teuma Po teu Allah nyang bri keuputosan. Amsal 16:1\nMeunyoe gata galak meurunoe dan tadeungoe naseuhat, singoh gata jeuet keu ureuëng nyang meuhikeumat. Amsal 19:20\nReuncana meuhase deungon na peutimbangan; lé sababnyan, bék kheueh meujuang deungon hana reuncana nyang masak. Amsal 20:18\nSabab sigohlom teujak muprang harôh na reuncana nyang matang leubeh ilée, dan seumaken le naseuhat, seumaken raya keumungkenan keu meunang. Amsal 24:6\nKeuadelan hana jipaham lé ureuëng doraka, teuma ureuëng nyang seumah TUHAN muphom that-that keuhai nyan. Amsal 28:5\nKuasa TUHAN geubimbéng gobnyan, geupeujeuet gobnyan meubudho dan bijaksana, áref bak geucok keuputosan dan geulaksana; geuteupeue ubak keuheundak Po teu Allah dan taqwa ubak Gobnyan. Keusukaan gobnyan na kheueh taát ubak TUHAN. Gobnyan hana geupeusidang gob lagée teungieng sikeujab atawa dasai nibak nariet gob peusampoe. Nabi Yesaya 11:2, 3\nBansa Ulôn nyang buta Lôn bimbeng meulalu rot nyang hana awaknyan teupeue; awaknyan teuma Lôn tunton bak jalan-jalan nyang hana awaknyan turi. Seupôt buta Lôn peujeuet trang keu awaknyan, dan jalan nyang keuwieng keuwot Lôn peurata. Nyan kheueh nyang Lôn peubuet keu awaknyan, dan nyan pasti Lôn laksana. Nabi Yesaya 42:16\nUlôn sabe Lôn bimbeng gata dan Lôn peutroe gata bak tanoh nyang tho kreng; Ulôn teutab Lôn peulara gata mangat teutab seuhat dan teuga. Gata teuma jeuet lagée seunaman nyang seb ié jih, lagée mata ié nyang hántom na tho-tho. Nabi Yesaya 58:11\nTUHAN, lôn kuteupeue hana meusidroe pih nyang meukuasa jipeuteuntée nasib jih atawa jikeundali jalan udeb jih. Nabi Yeremia 10:23\nAwaknyan jijak sira ié mata jirô nyang hana putôh-putôh, Ulôn hibor dan Lôn bimbeng awaknyan. Ulôn ba awaknyan meulalu rot nyang le ié ile, rot nyang rata mangat awaknyan hana meugantoh. Bak ureuëng Israel, Ulôn nyoe lagée ureuëng syiek jih; Efraim na kheueh aneuëk agam Lôn nyang tuha." Nabi Yeremia 31:9\nPo teu Allah geujok ubak ban peuet droe peumuda nyan hikeumat keu ahlian lam hai keususasteraan dan iéleumé. Seulaén nibaknyan ubak Daniel geubri teuma keu ahlian mangat jeuet geupeutrang keuhai keumalon dan makna lumpo. Daniel 1:17\nBék gata peuhakém ureuëng ngon dasai jih nyang deuh teukalon, teuma ngon dasai keuadelan." Yahya 7:24\nNyoe na kheueh nyang keu lhée goe jih ulôn teuka jaksaweue gata. Lam Alkitab na teutuléh lagée nyoe, "Tieb-tieb peukara meuseuti jibantu lé keusaksian dua atawa lhée droe saksi, barô kheueh peukara nyan sah." 2 Korintus 13:1\nMeunyoe na sidroe lamkawan gata nyang hana bijaksana, bah kheueh jihnyan jilakée ubak Allah, ngon lagée nyan Allah teuma geubri keubijaksanaan nyan bak jih; sabab keu tieb-tieb ureuëng, Allah geubri ngon murah até dan ngon peurasaan gaséh sayang. Yakobus 1:5\nTeuma ureuëng nyang na keubijaksanaan nyang asai jih di ateueh, jihnyan kheueh nyang phon-phon that gleh, óh lheueh nyan jitem meudamé, ramah dan patuh. Nibak jihnyan peunoh gaséh sayang dan jipeuhase buet-buet nyang gét. Jihnyan hana meupihak dan hana meupura-pura. Yakobus 3:17


Roma 3 (ACEH)\n1Meunyoe, meunan peu kheueh laba jih jeuet keu ureuëng Yahudi? Dan peu kheueh paedah jih taseutôt peuratoran meukatan?\n2Ka teuntée jai that paedah jih! Phon-phon that, sabab ubak ureuëng Yahudi kheueh Po teu Allah geupeucaya feureuman-feureuman Gobnyan.\n3Teuma pakriban teuma meunyoe ladum ureuëng Yahudi hana seutia? Peu kheueh ngon lagée nyan Allah jeuet hana seutia?\n4Ka teuntée hana! Sabab nyang biet jih Allah sabe beutôi, bah kheueh tieb-tieb ureuëng jimeusulet. Lam Alkitab na teutuléh lagée nyoe, "Bah kheueh gata keubiet na bukeuti ateueh peue mantong nyang gata peugah, dan gata meunang bak watée gata teupeusidang."\n5Teuma meunyoe keuadelan Allah deuh jih seumaken trang, ngon sabab tanyoe tapeubuet nyang hana beutôi, peu kheueh nyang keuneuk tapeugah? Bahwa Po teu Allah hana ade meunyoe Gobnyan geuhuköm tanyoe? (Keubiet teumanyong nyoe jeuet mantong seucara manusia.)\n6Sagai-sagai hana! Sabab, meunyoe Po teu Allah hana ade, pakriban Gobnyan jeuet geupeu hakém donya nyoe?\n7Teuma meunyoe ngon sabab buet nyang hana beutôi, peue nyang beutôi keuhai Allah seumaken trang sampoe Gobnyan teupujoe, pakon ureuëng nyang peubuet jeuhet nyan mantong teupeusalah sibagoe ureuëng nyang peubuet desya?\n8Dan pakon tanyoe hana jeuet tapeugah, "Bah kheueh tanyoe tapeubuet jeuhet mangat teuka nyang jroh?" Beutôi na ureuëng-ureuëng nyang jihina ulôn sira jipeugah bahwa ulôn ka lôn peugah lagée nyan. Ureuëng-ureuëng nyang lagée nyan ka patot geuhuköm lé Allah.\n9Ngon lagée nyan, peue kheueh meuneuduek tanyoe sibagoe ureuëng Yahudi leubeh gét nibak bansa laén? Sagai-sagai hana! Ka lheueh lôn peugah bahwa bah kheueh ureuëng Yahudi meunan cit bansa laén, banmandum nyan ka jikuasa lé desya.\n10Lagée nyang ka teutuléh lam Alkitab, "Hana meusidroe ureuëng pi nyang beutôi,\n11hana meusidroe pi nyang muphom dan hana meusidroe pih nyang seumah Allah.\n12Banmandum ureuëng ka jipeujiôh droe nibak Po teu Allah; banmandum ka sisat. Hana meusidroe ureuëng nyang peubuet nyang beutôi; meusidroe pi hana!\n13Rukueng awaknyan lagée jirat nyang teuhah. Tipée ngon daya lagée ié ile nyang teuka bak lidah awaknyan, dan bibi awaknyan jipeuteuka fiteunah lagée uleue nyang meubisa.\n14Babah awaknyan ka peunoh ngon kutok dan seurapa.\n15Langkah awaknyan bagaih that jigrak meunyoe keuneuk jakseksa ngon jipoh maté gob.\n16Hanco ngon ázeb seungsara jitabu lé awaknyan dipat mantong.\n17Awaknyan ka buta ateueh jalan keuseujahteuraan,\n18dan hana jihoreumat Po teu Allah."\n19Jinoenyoe tanyoe tateupeue bahwa banmandum nyang teutuléh lam huköm agama Yahudi, na kheueh keu ureuëng-ureuëng nyang na dimiyueb peumeurintahan huköm nyan. Ngon lagée nyan hana meusidroe pi nyang hase jibri alasan peue-peue mantong dan bansigom donya jeuet geutuntot lé Allah.\n20Sabab hana meusidroe pi nyang teupeumungken jimeugét ngon Po teu Allah lé sabab ureuëng nyan jipeubuet hai-hai nyang na lam huköm agama. Nyang sibeuna jih huköm nyan sibagoe teutunyok ubak manusia bahwa manusia nyan meudesya.\n21Teuma jinoenyoe Allah ka geutunyok jalan pakriban manusia jimeugét ngon Gobnyan; dan cara jihnyan hana sangkot paôt jih ngon huköm agama Yahudi. Kitab-kitab Nabi Musa dan kitab-kitab nabi-nabi nyang peugah hai nyan,\n22bahwa Po teu Allah geupeumungken manusia jimeugét ngon Gobnyan, na kheueh meunyoe manusia nyan jimeuiman ubak Isa Almaseh. Allah geupeubuetnyoe keu mandum ureuëng nyang meuiman ubak Almaseh; sabab hana nyang peubeda:\n23Mandum ureuëng ka meudesya dan jiôh nibak Po teu Allah nyang keuneuk peuseulamat awaknyan.\n24Teuma sabab rakhmat Allah mantong nyang geubri ngon cuma-cuma, hubongan manusia ngon Allah jeuet keugét lom teuma; cara jih na kheueh: manusia geupeubeubaih lé Isa.\n25Allah geukeureubeuen Isa mangat jeuet ngon maté Gobnyan manusia kateupeubeubaih nibak salah meunyoe awaknyan meuiman ubak Gobnyan. Allah geupeuget meunan sibagoe geutunyok bahwa Gobnyan ade. Sabab yoh watée ilée Allah ka geupeuteun saba ateueh desya-desya manusia, sampoe Gobnyan hana geuhuköm awaknyan.\n26Teuma jinoenyoe Gobnyan geucok tindakan ateueh desya sibagoe geubri bukeuti bahwa Gobnyan ade. Ngon caranyan Gobnyan ka geutunyok bahwa droe Gobnyan beutôi; dan tieb-tieb ureuëng nyang meuiman keu Isa, geupeugah sibagoe ureuëng nyang ka jimeugét lom teuma ngon Po teu Allah.\n27Ngon sabab nyan hana le alasan nibak geutanyoe keutapeubangga droe. Pakon lagée nyan? Peu kheueh sabab tanyoe tapeubuet peue nyang na teutuléh lam huköm agama Yahudi? Kon nyan, sabab geutanyoe katameuiman.\n28Sabab keusimpolan jih na kheueh lagée nyoe: Ureuëng nyang teupeugah jimeugét lom teuma ngon Po teu Allah, kon sabab jipeubuet peue nyang na teutuléh lam agama Yahudi, teuma sabab jihnyan meuiman ubak Isa Almaseh.\n29Atawa peu kheueh Allah nyan Allah ureuëng Yahudi mantong? Peu kheueh Gobnyan kon Allah bansa laén cit teuma? Beutôi, Gobnyan Allah bansa laén cit teuma!\n30Sabab Allah na kheueh sidroe. Gobnyan kheueh nyang peumungken ureuëng-ureuëng Yahudi jimeugét lom teuma ngon Allah sabab awaknyan meuiman. Dan Gobnyan kheueh teuma nyang peumungken bansa-bansa laén jimeugét lom teuma ngon Allah; nyan saban cit sabab awaknyan meuiman.\n31Peu kheueh nyoe meumakna bahwa sabab geutanyoe meuiman ubak Almaseh, tanyoe ka taböih huköm agama Yahudi? Sagai-sagai hana! Teuma nyang seubeuna jih ngon meuiman nyan, tanyoe ka tahareuga huköm nyan.


Matius 9 (ACEH)\n1Isa laju geu-ék dalam peurahô, laju geujeumeurang danau, geuwoe u gampông leuen Gobnyan.\n2Disinan lé ureuëng ramé laju jiba ubak Gobnyan sidroe ureuëng lapée nyang teu-éh dalam tika. Watée Isa geukalon padub na rayeuk iman ureuëng ramé nyan, Gobnyan laju geupeugah ubak ureuëng lapée nyan, "Tabah kheueh, he aneuëk Ulôn! Desya-desya gata ka teupeu-amphon."\n3Na meupadub droe gurée agama nyang na disinan jikheun lam até jih, "Ureuëng nyoe jihina Allah!"\n4Isa geuteupeue pikeran awaknyan, jadi Gobnyan geupeugah, "Pakon pikeran gata lumpah that jeuhet?\n5Toh nyang leubeh mudah: teupeugah, ‘Desya gata ka teupeu-amphon,’ atawa teupeugah, ‘Beudôh kheueh dan jak kheueh laju’?\n6Teuma bak saát nyoe Ulôn teuma Lôn bri bukeuti ubak gata bahwa di ateueh bumoe nyoe Aneuëk Manusia meukuasa keu teupeu-amphon desya." Laju Isa geupeugah ubak ureuëng lapée nyan, "Beudôh, cok tika gata dan woe kheueh laju u rumoh gata!"\n7Ureuëng lapée nyan pih jibeudôh dan laju jiwoe u rumoh jih keudroe.\n8Watée ureuëng ramé jikalon hai nyang lagée nyan, awaknyan lumpah teumakot dan laju jipujoe Allah, sabab Po teu Allah ka geubri kuasa nyang paleng rayeuk ubak manusia.\n9Óh lheueh nyan Isa geutinggai teumpat nyan. Teungoh geujak, deuh geukalon sidroe ureuëng tukang kutéb cukée, nan ureuëng nyan Matius, teungoh geuduek bak kantô cukée gobnyan. Isa geupeugah ubak ureuëng nyan, "Jak keunoe, seutôt Ulôn!" Teuma Matius laju geudong dan geuseutôt Isa.\n10Watée Isa teungoh geumakheun di rumoh Matius, jai lumpah na teuka ubak Gobnyan tukang kutéb cukée dan ureuëng-ureuëng nyang jianggab hana gét lé masyarakat, awaknyan pih laju jimakheun meusajan Isa dan murit-murit Gobnyan.\n11Na ureuëng-ureuëng Farisi nyang jikalon hai nyan. Dan awaknyan jiteumanyong ubak murit-murit Isa, "Peue sabab jih gurée gata geumakheun meusajan ureuëng-ureuëng tukang kutéb cukée dan ureuëng-ureuëng hana gét nyan?"\n12Isa geudeungoe peue nyang jitanyong lé awaknyan dan laju geujaweueb, "Ureuëng nyang seuhat hana peureulée dokto, nyang peureulée keu dokto na kheueh keu ureuëng sakét.\n13Tilek kheueh peue makna jih ayat Alkitab nyoe: ‘Nyang Ulôn keuheundaki gaséh sayang, dan bukon beulatang keureubeuen,’ Sabab Ulôn teuka bukon Lôn tawök ureuëng nyang jianggab droe jih ka gét, teuma ureuëng nyang jianggab hina."\n14Óh ka lheueh nyan murit-murit Nabi Yahya pumanö geujak meurumpok deungon Isa. Laju awaknyan geutanyong, "Pakon kamoe dan ureuëng-ureuëng Farisi puasa dan murit Bapak hana?"\n15Geujaweueb lé Isa, "Pakriban meunurot gata? Peu kheueh jeuet jamé-jamé bak teumpat khanuri ureuëng meukawen meuseudeh até meunyoe teungku linto agam mantong na meusajan awaknyan? Teuntée hana! Teuma teuka watée jih teungku linto agam nyan teucok nibak awaknyan. Watée nyan barô kheueh awaknyan jipuasa.\n16Hana ureuëng nyang tampai bajée tuha deungon ija barô. Sabab ija sinampai nyan teuma keunyuet akhé jih bajée nyan teupriek leubeh rayeuk lom.\n17Meunan cit hana ureuëng nyang jiroe ié anggô barô dalam baluem kulét nyang ka tuha. Sabab baluem nyan teuma beukah dan rusak, dan ié anggô lam baluem nyan laju ro uluwa. Anggô barô harôh teuleng lam baluem nyang barô, mangat bandua nyan teutab gét."\n18Teungoh Isa geupeugah haba ubak murit-murit Yahya Pumanö, teuka kheueh ubak Gobnyan sidroe peumimpén rumoh iébadat. Ureuëng nyan jimeuteuôt dikeue Isa sira ji peugah, "Aneuëk inong lôn banmantong meuninggai donya. Teuma, lôn harab neutem kheueh jakmat aneuëk ulôn nyan mangat jeuet udeb lom teuma."\n19Isa laju geubeudôh dan geujak laju deungon murit-murit Gobnyan u rumoh ureuëng nyan.\n20Bak teungoh rot ueh na teuma sidroe inong nyang ka dua blaih thon treb jih sakét peundarahan nyang na hubongan deungon hé jihnyan, jijak meurumpok laju ngon Isa nibak likot. Ureuëng nyan geupike, "Asai ta cukéh mantong bajée jubah Gobnyan, ulôn teuma puléh." Óh lheueh jipike lagée nyan laju jicukéh bajée jubah Isa.\n22Watée nyan cit teuma Isa geupaleng dan geukalon inong nyan laju geupeugah ubak gobnyan, "Tabah kheueh, aneuëk Ulôn! Sabab gata tapeucaya keu Ulôn, gata puléh!" Bak watée nyan cit teuma inong nyan puléh.\n23Óh lheueh nyan Isa laju trok u rumoh peumimpén iébadat nyan. Watée geukalon peumeuén-peumeuén biula meukabông dan jai that-that nyang riôh,\n24laju geupeugah ubak awaknyan, "Teubiet kheueh gata banmandum! Aneuëk nyoe hana maté, na kheueh teungét." Awaknyan bandum jipeukém Isa.\n25Óh ka jiteubiet awaknyan bandum, Isa laju geutamong lam bilék aneuëk nyan sira geumat jaroe jih. Dan laju jibeudôh aneuëk inong nyan.\n26Haba nyan sampoe ka meugah bansaboh daerah nyan.\n27Isa laju geujak nibak teumpat nyan dan na dua droe ureuëng buta jiseutôt Gobnyan rot likot. Awaknyan jiteumawök "He Aneuëk Nabi Daud, neugaséh kheueh keu kamoe!"\n28Watée Isa geutamong lam rumoh nyan, bandua droe ureuëng buta nyan jijak ubak Gobnyan. Isa laju geutanyong ubak awaknyan, "Peu kheueh gatanyoe tapeucaya bahwa Ulôn nyoe hase lôn peupuléh gata?" "Peucaya, Pak!" jaweueb awaknyan.\n29Laju Isa geumat mata awaknyan sira geupeugah, "Sabab gata peucaya, teuma beujeuet kheueh peue nyang gata lakée."\n30Teuma awaknyan ka jeuet jimeungieng. Isa geupeu-ingat ubak awaknyan deungon kreueh, mangat bék jipeugah hai nyan ubak soe mantong.\n31Teuma awaknyan laju jijak dan jipeugah teuma keuhai Isa nyan u tieb-tieb daerah.\n32Watée bandua droe awaknyan ka jijak, na sidroe ureuëng kalu nyang ka jikuasa lé roh jeuhet laju jiba ubak Isa.\n33Isa laju geu-use roh jeuhet nyan dan bak watée nyan cit ureuëng kalu nyan ka jeuet jipeugah haba. Ureuëng ramé nyan hireuen dan jimarit sabe keudroe-droe, "Gohlom na kamoe kalon nyang lagée teujadi di Israel."\n34Teuma ureuëng-ureuëng Farisi jipeugah, "Ubak roh-roh jeuhet kheueh nyang brijihnyan meukuasa keu jiuse roh-roh jeuhet nyan."\n35Meunan kheueh sabe Isa geukeulileng nibak banda nyang saboh u banda nyang laén, dan nibak gampông nyang saboh u gampông nyang laén. Gobnyan geupeubeuet ureuëng laén di rumoh-rumoh iébadat, dan geupeusampoe Haba Gét keuhai pakriban Po teu Allah geumat peurintah sibagoe Raja. Gobnyan geupeu puléh ureuëng-ureuëng nyang meudeurita meubagoe macam peunyakét dan nyang cacat tuboh.\n36Watée Isa geukalon ureuëng ramé nyan, Gobnyan weueh that-that keu awaknyan, sabab awaknyan ka bingong dan hana meudaya, lagée bubiri hana tukang rabe.\n37Laju Isa geupeugah ubak murit-murit Geuh, "Nyang teupot jai that, teuma tukang pot nyang bacut.\n38Sabab nyan lakée kheueh ubak ureuëng po lampôh nyan mangat jikirém ureuëng pot hase lampôh gobnyan."


Yahya - Audio Books: the Book of John - Chapter 12\nNam uroe sigohlom trok bak Uroe Raya Paskah, Isa geujak u Betania. Bak teumpatnyan tinggai Lazarus nyang ka geupeubeudôh lé Gobnyan nibak maté.\n2 Disinan Isa jipeujamé lé awaknyan, dan Marta nyang peutimang. Lazarus meunan cit ngon jamé-jamé nyang laén jiduek dan makheun meusajan-sajan deungon Isa.\n3 Óh lheuehnyan teuka Maryam sira jiba na kira-kira siteungoh litée minyéuk mangat bée narwastu nyang meuhái lumpah na. Lé Maryam laju jiroe minyéuknyan bak gaki Isa, óh lheueh nyan laju jisampôh ngon ôk jih. Bansaboh rumoh nyan ka peunoh ngon bée minyéuk nyang harôm nyan.\n4 Teuma lé Yudas Iskariot, sidroe lamkawan murit Isa -- nyang óh dudoe jikhianat Isa -- jipeugah,\n5 "Pakon minyéuk mangat bée nyan hana teupeubloe mantong ngon lhée reutôh péng pirak, dan péng nyan teubri keu ureuëng gasien?"\n6 Yudas jipeugah meunan kon sabab jih jipako keu ureuëng gasien, sabab jihnyan pancuri. Jihnyan kayém that jicok péng lam kaih nyang teukeubah bak jih.\n7 Teuma lé Isa geupeugah, "Peubiyeu mantong peue nyang jipeubuet lé ureuëng inong nyan! Peue nyang jipeubuet nyoe na kheueh keu uroe Ulôn teukubu.\n8 Ureuëng gasien sabe na lamkawan gata, teuma Ulôn hana."\n9 Ramé that ureuëng Yahudi jideungoe bahwa Isa na di Betania, jadi, awaknyan laju jijak keudeh. Awaknyan jijak bukon sabab Isa mantong, teuma sira jijak ngieng Lazarus nyang ka geupeubeudôh nibak maté lé Gobnyan.\n10 Nyang kheueh sabab jih Imeum-imeum ulée keuneuk jipoh cit Lazarus;\n11 sabab jihnyan jeuet keusabab jai that-that ureuëng Yahudi jitinggai awaknyan dan meuiman ubak Isa.\n12 Óh singoh beungoh ureuëng ramé nyang ka teuka keu jipeuraya Paskah jideungoe bahwa Isa teungoh geujak dan geutuju u Yerusalem.\n13 Teuma lé awaknyan laju jicok ôn-ôn palem laju jijak sambot Gobnyan, sira jisumurak meuhubo, "Pujoe kheueh Allah! Teubri beureukat Gobnyan nyang teuka ateueh nan Tuhan. Teubri beureukat kheueh Raja Israel!"\n14 Isa meuteumé saboh keuleudée muda, dan laju geuék ateueh keuleudée nyan. Ngon lagée nyan jeuet kheueh peue nyang ka teutuléh lam Alkitab:\n15 "Bék teumakot, putroe Sion! Ngieng Raja gata teuka, geuék ateueh saboh keuleudée muda!"\n16 Bak watée nyan murit-murit Isa gohlom muphom banmandum nyan. Teuma óh ka lheueh Isa teupeuagong deungon Gobnyan maté, barô kheueh awaknyan teuingat bahwa nyang jipeubuet lé gob ateueh Gobnyan ka na teutuléh lam Alkitab keuhai Gobnyan.\n17 Ureuëng-ureuëng nyang teuka watée Isa geutawök Lazarus jiteubiet lam kubu dan jibeudôh nibak maté, laju jibri keusaksian keuhai nyan.\n18 Nyang kheueh sabab jih ureuëng ramé nyan jijak bak Isa sabab awaknyan jideungoe Gobnyan kheueh nyang ka geupeujeuet buet ajaéb nyan.\n19 Teuma ureuëng-ureuëng Farisi laju jimarit sabe keudroe-droe, "Geutanyoe hana jeuet tapeubuet sapeue! Ngieng kheueh, mansaboh donya jijak seutôt Gobnyan!"\n20 Lamkawan ureuëng-ureuëng nyang teungoh jak u Yerusalem keu jijak meuiébadat watée peurayaan nyan na teuma mupadub droe ureuëng Yunani.\n21 Awaknyan jijak ubak Filipus laju jipeugah, "Syedara, meunyoe jeuet, kamoe keuneuk meurumpok ngon Isa." (Filipus asai jih di Betsaida di Galilea.)\n22 Teuma lé Filipus laju jijak peugah hainyan bak Andreas, dan óh lheueh nyan awaknyan bandua jijak peugah bak Isa.\n23 Isa geupeugah bak awaknyan, "Ka watée jih Aneuëk Manusia teuagongkan.\n24 Keubiet beutôi nyang Ulôn peugah nyoe: meunyoe sianeuëk gandom hana teupula lam tanoh dan maté, aneuëk gandom nyan teutab tinggai sianeuëk. Teuma meunyoe aneuëk gandom nyan maté, barô kheueh jipeuhase gandom nyang le.\n25 Ureuëng nyang cinta udeb jih teuma gadôh udeb jih. Teuma ureuëng nyang banci keu udeb jih lam donya nyoe, teuma teupeulara jihnyan keu udeb seujati ngon keukai.\n26 Ureuëng keuneuk peutimang Ulôn bah jiseutôt Ulôn; mangat peulayan Ulôn hase meusapat ngon Ulôn dipat mantong Ulôn na. Ureuëng nyang peutimang Ulôn teuma geuhoreumat lé Bapak Lôn."\n27 "Até Ulôn seudeh that; peue nyang jeuet Lôn peugah bak saát nyoe? Peu kheueh jeuet Lôn peugah, 'Bapak, peuseuliseh kheueh Ulôn bak saátnyoe'? Teuma ngon lagée nyoe keu Lôn rasa watée meudeurita nyoe kheueh Ulôn teuka.\n28 Bapak, teupeumulia kheueh nan Droeneueh!" Teuma laju teudeungoe su di langét nyang geupeugah meunoe, "Ulôn ka Lôn peumulia Gobnyan, dan Ulôn Lôn peumulia lom Gobnyan."\n29 Ureuëng ramé nyang na disinan jideungoe banmandum su nyan. Awaknyan jipeugah, "Nyan su geulanteue!" Teuma na nyang peugah, "Bukon, nyan Malaikat nyang meututoe ngon Gobnyan!"\n30 Laju Isa geupeugah bak awaknyan, "Su nyan teudeungoe, bukon peureulée keu Lôn, teuma na kheueh peureulée keu gata.\n31 Jinoenyoe ka watée jih donya teupeuhakém; bak saát nyoe nyang mat kuasa ateueh donya nyoe teupeutron.\n32 Teuma Ulôn nyoe, meunyoe Ulôn ka teupeumanyang di ateueh bumoe, Ulôn teuma Lôn tarek mandum ureuëng ubak Ulôn."\n33 Gobnyan geupeugah meunan keu geutunyok pakriban cara jih Gobnyan maté.\n34 Ureuëng ramé nyan jipeugah bak Gobnyan, "Meunurot Kitab Huköm kamoe, Raja Peuseulamat teuma udeb siumu masa. Pakriban droeneueh jeuet neupeugah Aneuëk Manusia bah teupeumanyang di ateueh bumoe? Soe Aneuëk Manusia nyan?"\n35 Geujaweueb lé Isa, "Teuma keu sikeujab mantong trang nyan na lamkawan gata. Ngon lagée nyan, gata jak kheueh simantong trang nyan na, mangat gata bék keunong lam seupôt. Ureuëng nyang jijak lam seupôt hana jituho hojijak.\n36 Peucaya kheueh keu trang nyan, simantong trang nyan mantong na bak gata, mangat gata jeuet keu aneuëk-aneuëk trang." Óh ka lheueh Isa geupeugah meunan, Gobnyan laju geujak nibak teumpatnyan dan hana geutem tunyok droe bak awaknyan.\n37 Bah kheueh ka jai that geupeuleumah buet nyang ajaéb lé Isa dikeue awaknyan, awaknyan teutab hana jipatéh keu gobnyan.\n38 Ngon lagée nyan jeuet kheueh peue nyang geupeugah lé Nabi Yesaya, "Tuhan, soe kheueh nyang patéh bak haba kamoe? Ubak soe kheueh kuasa Tuhan teupeuleumah?"\n39 Nyang kheueh sabab jih awaknyan hana jitem patéh, sabab Isa ka geupeugah, "Po teu Allah meufeureuman,\n40 'Ulôn peubuta mata awaknyan, Lôn peujeuet awaknyan kreueh até; mangat mata awaknyan bék deuh jikalon, pikeran awaknyan bék jimuphom. Mangat awaknyan bék jiriwang bak Ulôn, laju Ulôn peupuléh awaknyan.' "\n41 Nabi Yesaya geupeugah meunan sabab gobnyan ka geukalon keubeusaran Isa, dan meututoe keuhai Gobnyan.\n42 Bah kheueh meunan, jai that ureuëng, meunan cit na peunguasa Yahudi jimeuiman ubak Isa. Teuma awaknyan hana jijeuet peugah hainyan ngon cara troh trang, sabab awaknyan teumakot keu ureuëng-ureuëng Farisi meunyoe jiteupeu hainyan hana jibri tamong lam rumoh iébadat.\n43 Awaknyan leubeh galak jipujoe lé manusia nibak geuhareuga lé Po teu Allah.\n44 Laju Isa geutawök, "Hei ureuëng nyang meuiman ubak Ulôn, kon keu Ulôn jimeuiman, teuma ubak Gobnyan nyang utus Ulôn.\n45 Dan ureuëng nyang kalon Ulôn, jikalon Gobnyan nyang utus Ulôn.\n46 Ulôn teuka ateueh rhung donya sibagoe trang, mangat mandum ureuëng nyang meuiman bak Ulôn bék tinggai lam seupôt.\n47 Ureuëng nyang jideungoe peue nyang Ulôn peurunoe, teuma hana jiseutôt lagée nyang Ulôn peurunoe nyan -- kon Ulôn nyang huköm jihnyan. Sabab Ulôn teuka bukon keu Lôn peuhakém donya nyoe, teuma keu Lôn peuseulamat.\n48 Ureuëng nyang tulak Ulôn dan hana jideungoe nyang Ulôn peugah, ka na nyang peusidang ureuëng nyan. Haba nyang Ulôn peusampoe, nyan kheueh nyang peuhakém ureuëng nyan bak Uroe Kiamat.\n49 Sabab Ulôn hana Lôn meututoe ateueh keuheundak Ulôn keudroe; Bapak nyang utus Ulôn, Gobnyan kheueh nyang peurintah bak Ulôn peue nyang harôh Lôn peugah dan Ulôn peusampoe.\n50 Dan Ulôn teupeue peurintah Geuh nyan teubri udeb seujati dan keukai. Teuma Ulôn peusampoe lagée nyang geupeurunoe lé Bapak ubak Ulôn."


ureueng Gampông Srihardono, Keucamatan Kapenawon Pundong, Bantul, Yogyakarta, suwah gusuk dada. D (24) nyang geuharap jeut jeu aneuk meutuwah, rupari jeut keu peunyakét. Demi inöng sampoe bubông rumoh dipubloe dum nyang lagôt. Asai gamba: Merapi Undercover.\nACEHTREND.COM, Bantul-P (53) ureueng Gampông Srihardono, Keucamatan Kapenawon Pundong, Bantul, Yogyakarta, suwah gusuk dada. D (24) nyang geuharap jeut keu aneuk meutuwah, rupari jeut keu peunyakét. Demi inöng sampoe bubông rumoh dipubloe dum nyang lagôt.\nSeulawét nyoe P duk kubu bak gob. Padum trép ka u likôt lakoe geuh ka meulinggai donya. Almarhum na neukubah utang (kredit) dan hana soe bayeu. Kakeuh, P seulaku inöng nyang thè droe, dan gaséh keu lakoe, jak mita peng, keurija jeut keu babu nibak rumoh ureueng kaya.\nKareuna duk kubu keu babu, teunte hana jeut geuwoe tip uroe. Pulom teumpat keurija gob nyan jiôh ngön rumoh tinggai.\nKira-kira dua buleuen lheueh nyan, geujak saweu rumoh. Meuban teuka u rumoh, meugeudh’ap jantông geuh. Bubông rumoh karap abéh. Ban geutamöng lam rumoh, leumik teuôt geukalön. Ubéna asoe rumoh -mari, kurusi, kulukah, dll– kabéh dibadeurôn .\n24/11/2021 - 13:45 WIB\nSakét hana meupat peugah. Luka sampoe lam jantông. Nyang pubut but jahé nyan nakeuh D (24) aneuk droe geuh. Si gam nyan geuyu jaga rumoh.\n“Kuharap keu pageu, pageu pajôh padé, kuharap keu jantông, jantông nyang top até,” kheun P bak si D.\nHana geuprèh singöh uroe, P sigra jak meungadu bak Polsek Kapenawon Pundong, Bantul. Kanit Reskrim Polsek Pundong Ipda Heru Pracoyo, Seulasa (23/11/2021), geupeugah si D ka dipubut but nyan phôn nibak tanggai 14 November 2021.\nIpda Heru dipeugah lom, sigohlom jih si D tarék RBT bak terminal. Teuma honda jih dipinjam lé rakan. Lheueh nyan dipeugala keu ureueng laén. Nibak wate nyang sama D ka meugalak ngon sidroe inöng. Nak bek malè, kakeuh dipubloe pupu nyang na di rumoh.\nPeng nyang dipakek jak wét-wét, pajôh bakso, mie so, jép ceundôi dan bloe hadiah. “Inti jih, dipeugah bak kamoe, peng nyang difoya-foya,” kheun Kapolsek.\nNibak polisi, D dimeungaku yum asoe rumoh dipubloe asai na soe bloe. Hana lage yum droe jih. Meunan cit bubông rumoh, asai na yang tém bloe, maka dipubloe laju murah-murah. Nyang peunténg jeut keu peng.\nWate diyu peugah haba nibak wartawan, D dipeu-ék haba keu cewek jih, beugöt-göt di rumoh. Bek tuwoe pajôh bu, jaga kesehatan. D sép brat sayang keu cewek nyan.\nLam bhah nyoe polisi ka diupaya peuseuleusoe röt mupakat. Kareuna P dan D ma ngön aneuk. Teuma P han geutém. Karena si D ka leupah brat hana dibôh yum mak droe jih. \nAsai haba: Merapi Undercover.\nTags: #HeadlineBerita bahasa AcehDu hana lé


Yoël - Aceh Bible - Old Testament / Joel-3\nTUHAN meufeureuman, "Bak watée nyan Yerusalem dan Yehuda Lôn piléh keuhai makmu jih.\n2 Banmandum bansa Lôn peusapat dan Ulôn ba u Pantôn Mahkamah. Laju Ulôn peusidang awaknyan disinan ateueh keujeuhetan nyang ka jipeubuet ateueh umat Lôn sabab awaknyan ka jiweuek-weuek tanoh Israel dan umat Lôn awaknyan böih u jeueb-jeueb nanggroe.\n3 Awaknyan jitiek undi mangat jeuet jipeuteutab soe nyang meuteumé ureuëng nyang teuteuen. Awaknyan jipeubloe aneuëk dara dan peumuda keu jipeujeuet keunamiet nyang hana meuguna. Dan péng nyan awaknyan peuguna keu inong lunte dan ji-jieb ié anggô.\n4 Pakriban keuneuk gata peusaneut ateueh Ulôn nyoe, he Tirus, Sidon dan bandum wilayah Filistin? Peu kheueh gata keuneuk balaih dam ateueh Ulôn? Nah, teurimong kheueh balaih Ulôn nyang teuka lagée kilat.\n5 Méuh dan pirak Ulôn ka gata reupah, dan hareuta Ulôn nyang paleng meuyuem ka gata angkot bak kuil gata.\n6 Peunduduek Yehuda dan Yerusalem gata ba jiôh nibak nanggroe jih keudroe; óh lheuehnyan gata peubloe bak bansa Yunani.\n7 Jinoenyoe Ulôn peuteubiet awaknyan nibak teumpat-teumpat nyang ka gata peubloe, dan Ulôn Lôn balaih keujeuhetan gata ateueh awaknyan.\n8 Aneuëk gata nyang agam dan nyang inong Lôn peubloe ubak peunduduek Yehuda, nyang kana jipeubloe lom ubak Syeba, nanggroe nyang lumpah jiôh. Ulôn, TUHAN, ka Lôn peugah haba.\n9 Peumaklum kheueh maklumat nyoe ubak bansa-bansa: Meusiab kheueh keu teujak muprang dan pupok teunaga! Takrah kheueh bubena ahli silek dan pahlawan; peusapat laju bandum tantra, dan maju kheueh!\n10 Mata langai gata jeuet keu peudeueng, dan sikin gunteng gata jeuet keu alat teumeutôb. Dan ureuëng leumoh harôh jipeugah, 'Ulôn hase meujuang lagée tantra!'\n11 Jak, tateuka kheueh deungon bagaih, he bansa-bansa nibak meubagoe peunjuru! Meusapat kheueh di pantôn nyan." Ya, TUHAN, neuyue kheueh tantra Droeneueh jak seurang awaknyan!\n12 TUHAN meufeureuman lom, "Bubena bansa harôh meusiab-siab dan tajak u Pantôn Mahkamah. Disinan Ulôn TUHAN Lôn peusidang bansa-bansa teutangga umat Lôn.\n13 Awaknyan jeuhet that; tacah kheueh awaknyan lagée gandom masak di blang. Gilo-gilo kheueh awaknyan lagée boh anggô lam peuneurah sampoe anggô nyan peunoh meulimpah uluwa.\n14 Meuribée-ribée droe ureuëng di Pantôn Mahkamah. Sabab disinan Uroe TUHAN reujang teuka.\n15 Mata uroe dan buleuen ka jeuet keuseupôt, dan bintang-bintang ka hana le cahya."\n16 TUHAN geuteumauém di Sion, gunong Gobnyan; nibak Yerusalem lagée su geulanteue su Gobnyan. Langét dan bumoe meuguncang lé sabab Gobnyan. Teuma TUHAN teutab geubila dan geulindong Israel umat Gobnyan.\n17 "He Israel, jinoe gata tateupeue, bahwa Ulôn kheueh TUHAN Allah gata. Ulôn tinggai di Sion, gunong Ulôn nyang suci. Dan Yerusalem pih jeuet keu banda Ulôn nyang suci, ureuëng aséng hana jitamong le.\n18 Bak masanyan gunong-gunong ka peunoh ngon lampôh anggô. Beulatang peulara jimeurot naleueng bak bukét-bukét nyang subô. Krueng-krueng nyang na di Yehuda hántom habéh ié ji ile. Na saboh krueng ji ile rot Baét TUHAN, dan jipeubasah Pantôn Akasia deungon ié nyang nyaman.\n19 Nanggroe Meusé jeuet keu gurön nyang tho kreng, dan Edom jeuet keu padang tandus, nyang hana jiduek lé manusia. Sabab awaknyan ka jiseurang ureuëng Yehuda, dan jipoh maté peunduduek nanggroe nyang hana meusalah.\n20 Keu darah awaknyan teuma Lôn tueng bila, nyang peumaté awaknyan maté Ulôn cang. Teuma Yehuda dan Yerusalem sabe na ureuëng duek, dan bak gunong Sion teutab Ulôn duek."